Dame i gospodo narodni poslanici, molim vas da prihvatite izvinjenje zbog kašnjenja početka ove sednice. Ima i objektivnih i subjektivnih okolnosti. Materijal se još uvek štampa, ali mislim da ćemo u toku rada, na delu za koji postoji materijal, dobiti i materijal za nastavak. Obaveštavam vas da će Administrativni odbor na prvoj sednici odrediti gde će koja poslanička grupa da sedi u sali Narodne skupštine, a sada molim narodne poslanike da ne obraćaju pažnju na to, da poslanička grupa bude kompletna, zato što je to nemoguće, jer su neki poslanici ranije ušli u salu i zauzeli mesta. Ko ne želi da ustane, ne mora, neka ostane na svom mestu, a ostali neka sednu gde ima slobodnog mesta, do zvanične odluke Administrativnog odbora. Mi smo danas obavljali konsultacije u vezi nastavka ove sednice. Dužan sam da vas ukratko obavestim o konsultacijama. Na konsultacijama su poslaničke grupe SRS, DSS i SPS izjavile da žele da učestvuju u predlaganju i izboru potpredsednika Narodne skupštine i članova skupštinskih odbora i da žele da učestvuju u daljem radu Narodne skupštine Republike Srbije. Poslaničke grupe DS i LDP rekle su da ne žele, verovatno će to i objasniti u toku rasprave, da kandiduju potpredsednike Narodne skupštine i članove odbora, a da žele da učestvuju u radu sednica Narodne skupštine. Ostale poslaničke grupe su odbile da predlažu svoje kandidate za skupštinske funkcije i izjavile da do daljnjeg neće ni ulaziti u salu Narodne skupštine Republike Srbije. Nastavljamo rad Prve (konstitutivne) sednice Narodne skupštine Republike Srbije u 2007. godini. Na osnovu službene evidencije o prisutnosti narodnih poslanika, konstatujem da sednici prisustvuje 186 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno da su u sali prisutna 202 narodna poslanika i da, prema tome, postoji kvorum za rad Narodne skupštine. Izvolite, gospodine Jovanoviću.
Gospodine predsedniče, dame i gospodo narodni poslanici, tokom jučerašnje rasprave reklamirao sam povredu Poslovnika, u skladu sa članom 100. Poslovnika o radu Narodne skupštine i zatražio najrigorozniju kaznu, u skladu sa članom 108. Poslovnika, kojim se uređuje održavanje reda na sednici kroz definisanje sankcije – mere udaljenja sa sednice, koja se izriče narodnom poslaniku, pozivajući se na stav 2. u kojem se vrlo precizno govori da se mera udaljenja sa sednice može izreći narodnom poslaniku i bez prethodno izrečenih mera, u slučaju fizičkog napada, odnosno drugog sličnog postupka kojim se ugrožava fizički ili moralni integritet učesnika sednice, u zgradi Narodne skupštine. Tu povredu poslovnika reklamirao sam nakon skupštinskog nastupa kandidata za predsednika našeg Parlamenta gospodina Tomislava Nikolića, u kojem je, kao narodni poslanik i kao kandidat, a danas i kao predsednik Republičkog parlamenta, uvredio svakog pristojnog čoveka u zemlji i ponizio Parlament kao instituciju svojom neprimerenom i neodmerenom reakcijom u kojoj je tragično ubijenog predsednika Vlade Republike Srbije, Zorana Đinđića, nazvao mafijaškim premijerom. Zoran Đinđić je postao predsednik Vlade pobedom na izborima. Zoran Đinđić je postao predsednik Vlade glasovima 176 poslanika ove skupštine. O Zoranu Đinđiću građani mogu imati kakvo god žele mišljenje, ali političari, a pogotovo nosioci najvažnijih, najznačajnijih funkcija u ovoj zemlji, moraju svojim odnosom prema zločinu 12. marta vrlo jasno poslati poruku našem društvu da tako nešto osuđuju, da se nečemu takvom suprotstavljaju i na takav način doprineti onome što je, između ostalog, u svom inauguracionom nastupu i najavio gospodin Tomislav Nikolić – trijumfu demokratije. Iza njega kao predsednika stoji parlamentarna većina, ali s obzirom na to da predsedavajuća nije odgovorila na moju primedbu o povredni Poslovnika ...
Gospodine Jovanoviću, nastavićete, samo da vas obavestim da je isteklo tri minuta.
Zahvaljujem vam se i vodiću računa o vremenu. S obzirom na to da se predsedavajuća nije izjasnila o mojoj reklamaciji, očekujem od predsednika Parlamenta da se on izjasni o tome da li je došlo do povrede Poslovnika ili ne, a potom ću, ukoliko ne budem zadovoljan njegovim odgovorom, tražiti od Parlamenta da u danu za glasanje izrekne najstrožu sankciju Tomislavu Nikoliću, meru udaljenja sa sednice u trajanju od dvadeset dana.
Gospodine Jovanoviću, u međuvremenu je došlo do promene predsedavajućeg, tako da ću morati ja da vam odgovorim. Kažem vam da na ovoj sednici nema dana za glasanje i da ću pružiti priliku narodnim poslanicima odmah da se izjasne o vašem predlogu za isključenje sa sednice narodnog poslanika. Pa, čak i da me isključe, na vaš predlog, to ne bi bilo prvi put. Kao što sam tada bio neopravdano isključen, to bi moglo da se desi i sada. Ne ratujte sa knjigama. Kada biste i vi napisali neku knjigu, kada bi vas neko napao zbog te knjige, ja bih vas branio, kako god da se ta knjiga zove. Da li hoćete da stavim na glasanje vaš predlog?
Gospodine predsedniče, verujem da vi cenite moje poštovanje procedure u Parlamentu i pozivanje na Poslovnik. Nisam zadovoljan odgovorom koji ste mi pružili, upravo zbog respekta prema funkciji predsednika parlamenta smatram da morate sebe obavezati na drugačije političko ponašanje od onog koje je bilo karakteristično za vreme u kojem sam, takođe, izlazio sa sličnim zahtevima. Obećavam da će se tako nešto desiti svaki put kada zaboravite da ovaj parlament mora da prati izuzetna odgovornost i potpuno drugačija politika od one koja je u njemu bila prisutna i one koju u svom nezadovoljavajućem odgovoru na moju inicijativu vi ponovo najavljujete. Dakle, insistiram da se Parlament izjasni ili u danu za glasanje ili momentalno pošto je konstitutivna sednica, dakle, nije predviđen dan za glasanje.
Stavljam na glasanje... (Narodni poslanik Aleksandar Vučić želi reč.) ...a Skupština bez pretresa o ovome odlučuje. (Dobićete reč, kasnije.) Stavljam na glasanje predlog, narodnog poslanika Čedomira Jovanovića, da Tomislav Nikolić bude isključen sa sednice iz razloga koje je on naveo. Molim vas da se izjasnite, glasanjem u elektronskoj jedinici, sada. Za 69, protiv 119, nije glasalo 26, od ukupno 214 narodnih poslanika. Konstatujem da vaš predlog nije prihvaćen. Izvolite, gospodine Batiću.
Gospodine predsedniče, dame i gospodo narodni poslanici, tokom jučerašnje sednice reklamirao sam povredu Poslovnika iz razloga što smo smatrali da nije završena druga tačka dnevnog reda, budući da Narodnoj skupštini nije dostavljen izveštaj državnog pregovaračkog tima o rezultatima pregovora u Beču, a što je bila obaveza prethodne sednice Parlamenta. Juče je predsedavajući Parlamenta pokušao da obrazloži da je ta tačka dnevnog reda završena. Tražio sam da se Parlament o tome izjasni, dakle, da li je povređen Poslovnik zbog našeg tumačenja da nije završena druga tačka dnevnog reda. Parlament se o tome nije izjašnjavao, a ovde svi pokazuju ogromnu brigu i takmiče se u patriotizmu kada su Kosovo i Metohija u pitanju. Molim vas, gospodine predsedniče, da se Parlament izjasni o tome da li je povređen Poslovnik zbog toga što nedostaje izveštaj državnog pregovaračkog tima po pitanju prethodne sednice, odnosno druge tačke dnevnog reda.
Stavljam na glasanje predlog narodnog poslanika Vladana Batića da se Parlament izjasni o tome da li je juče povređen Poslovnik kada je Parlament nastavio sa radom, iako se, po mišljenju gospodina Batića, za to nisu stekli uslovi. Molim vas da glasate. Za 67, protiv 141, nije glasalo 8, od ukupno 216 narodnih poslanika. Konstatujem da je Narodna skupština odlučila da Poslovnik nije povređen. Izvolite.
Dame i gospodo, reklamiram povredu Poslovnika, član 27, koji govori o nadležnostima i obavezama predsednika Skupštine i član 104, koji govori o obavezama ponašanja svih narodnih poslanika, pa tako i predsednika Skupštine. Molim predsednika Skupštine, sa nadom da je u pitanju samo zaborav i previd, da skine bedž sa revera dok predsedava Narodnom skupštinom. Sa ove govornice, više puta sam jasno kazala da smatram nedopustivim, da smatram kršenjem osnovnih ljudskih prava da je nakon dobrovoljnog odlaska, a po podignutoj optužnici, prof. Vojislav Šešelj u pritvoru u Hagu, a da mu proces još nije počeo. Razumem i stranku i poslaničku grupu koja nošenjem bedža izražava protest. Predsednik Skupštine je predsednik Skupštine. Na reveru može da stoji samo zastava Srbije i da tim izražava isti protest. Fotografiju, narodni poslanici dobacuju da je lik Vojislava Šešelja zastava Srbije – nije. Vojislav Šešelj je predsednik jedne političke stranke, a zastava Srbije je zastava pod kojom se svi okupljamo: i onih milion i 200 hiljada koji su glasali za vas, 920 hiljada koji su glasali za DS, 600 hiljada koji su glasali za DSS, po 200 hiljada birača koji su glasali za LDP, SPS i G17 plus, a da ne govorimo o dragocenim glasovima na osnovu kojih su pripadnici nacionalnih zajednica u ovoj skupštini. Predsednik Skupštine treba da predstavlja sve nas. Sliku može da drži na stolu, a bedž ne bi smeo da bude na reveru. Hvala vam.
Pretpostavljam da očekujete objašnjenje. Nosim bedž na kome piše "Stop haškoj tiraniji". Meni to ne smeta, a staviću na glasanje pred Narodnu skupštinu da li to smeta većini poslanika u Narodnoj skupštini. Ako bilo kome od vas bude ugroženo bilo koje ljudsko pravo i ako protest protiv toga budete izražavali bedžom, donesite mi taj bedž i ja ću ga nositi za vreme Narodne skupštine Republike Srbije. Da li želite da glasamo? Ne. Znači, odobravate da nosim od sada bedž. Da li još neko želi reč u ovom najlepšem uvodnom delu sednice? (Ne.) Konstatujem da su sprečeni da sednici prisustvuju sledeći narodni poslanici: Riza Halimi i Pastor Balint. Oni su opravdali svoje odsustvo, a za ostale nemamo informacija. Prelazimo na 4. tačku dnevnog reda: – IZBOR POTPREDSEDNIKA NARODNE SKUPŠTINE REPUBLIKE SRBIJE Dobili ste predloge od tri poslaničke grupe, ali Poslovnik od nas traži da pre toga uradimo još nešto. Članom 15. Poslovnika Narodne skupštine predviđeno je da Narodna skupština ima najviše šest potpredsednika i da prilikom svakog konstituisanja Narodna skupština utvrđuje broj potpredsednika posebnom odlukom, a na predlog predsednika. Saglasno navedenoj odredbi i obavljenim konsultacijama sa predsednicima ili predstavnicima poslaničkih grupa, predlažem da Narodna skupština utvrdi da u ovom sazivu ima šest potpredsednika. Dobili ste predloge tri poslaničke grupe, u skladu sa članom 16. Poslovnika Narodne skupštine. Ali Poslovnik od nas traži da pre toga uradimo još nešto. Članom 15. Poslovnika Narodne skupštine predviđeno je da Skupština ima najviše šest potpredsednika i da prilikom svakog konstituisanja Narodna skupština utvrđuje broj potpredsednika posebnom odlukom, na predlog predsednika. Saglasno navedenoj odredbi i obavljenim konsultacijama sa predsednicima ili predstavnicima poslaničkih grupa predlažem da Narodna skupština utvrdi da u ovom sazivu ima šest potpredsednika. Rukovodim se time da je šest potpredsednika dovoljno da predstavi relevantne poslaničke grupe u Skupštini Srbije, i ne rukovodim se time da su samo tri poslaničke grupe podnele predloge za potpredsednike. Stoga vam predlažem da utvrdimo broj od 6 potpredsednika, da glasamo o predlozima koji su stigli, a da ostavimo mogućnost da ostale poslaničke grupe naknadno, u okviru broja koji im je omogućen procentom poslaničkih mesta u Skupštini, predlože svoje kandidate. U skladu sa članom 16. primio sam tri predloga. Ti predlozi su vam uručeni i kao što ste videli za potpredsednike Narodne skupštine Republike Srbije predloženi su narodni poslanici: Nataša Jovanović, član poslaničke grupe Srpske radikalne stranke, Milutin Mrkonjić, član poslaničke grupe Socijalističke partije Srbije i Radojko Obradović, član poslaničke grupe Demokratske stranke Srbije. Prema članu 17. stav 3. Poslovnika Narodne skupštine, izvestilac predlagača ima pravo da obrazloži predlog. Pitam, da li izvestioci predlagača, narodni poslanici Aleksandar Vučić, Ivica Dačić i Miloš Aligrudić, žele da obrazlože predloge kandidata za potpredsednike Narodne skupštine? (Žele.) Pošto žele, ima reč narodni poslanik Aleksandar Vučić, ppredstavnik predlagača poslaničke grupe Srpske radikalne stranke.
Poštovane dame i gospodo, poštovani predsedniče Skupštine, narodni poslanici, Srpska radikalna stranka, u skladu sa najboljom demokratskom praksom i tradicijom i saglasno načelu da svaka politička organizacija ili politička lista dobije onaj broj potpredsedničkih mesta proporcionalno broju glasova koje je osvojila na izborima, kandidovala je Natašu Jovanović za potpredsednika Narodne skupštine Republike Srbije. Mi smo, takođe, očekivali od svih poslaničkih grupa koje su to zaslužile, narodnim poverenjem koje su stekle, da kandiduju svoje ljude na potpredsednička mesta. Nažalost, danas smo suočeni sa nekom vrstom pokušaja da se kaže – joj strašno nam je teško što je Tomislav Nikolić predsednik Skupštine, pa se nismo snašli u onome što se danas zbiva, čekamo da vidimo šta će tek da se dogodi. Kakve to veze ima sa Skupštinom, ništa ne znaju, ne umeju da objasne, ali će naknadno reći da li će ili ne da iznesu svoj predlog za potpredsednika Skupštine. Za one koji su nepristojni, koji dobacuju i govore da im je topravo ili nije, jeste, pogotovo kada imate demokratsko rukovodstvo, demokratskog predsednika koji uz mnogo tolerancije kaže da će u svakom trenutku čekati, ma kada da se to dogodi, za svakog člana odbora da mu mesto bude popunjeno, makar to rešio za tri dana, šest meseci ili tri godine. To isto važi i za potpredsedničko mesto. Upravo zbog toga, ja sam zadovoljan što vam se to pravo omogućava i što je svakome dozvoljeno da se predomišlja, razmišlja, menja svoje odluke. Jer, moram da vas podsetim, u vreme kada ste vi u ovom parlamentu donosili odluke to ne da nije bila praksa, nego je bila praksa izbacivanje poslanika, glasanje iz Bodruma i Soluna i zabrane političkim strankama da budu u odborimaproporcionalno broju birača. Vi ste uzimali sve odbore koji su vama odgovarali, a na kašičicu, zbog javnosti, tek da se nešto da, davali ste opoziciji. Što se tiče kandidata Srpske radikalne stranke za potpredsednika Narodne skupštine Republike Srbije rekao bih sledeće: Nataša Jovanović je jedna izuzetna dama, po mnogo čemu izuzetna, koja dolazi iz srca Srbije, iz srca Šumadije, iz Kragujevca. Dobili ste i njenu radnu biografiju gde je sve radila, počev od "Zastava impeksa" do različitih turističkih agencija. Govori engleski jezik. Nataša Jovanović je neko ko se svojom borbenošću, rodoljubivošću i svojim iskrenim odnosom prema državi i narodu uvek isticao u ovom parlamentu. Rekao bih da je Nataša Jovanović borac bez premca, žena koju nisu uspeli ni da pobede u ovom parlamentu, i nikada da je nateraju da odustane od zahteva za ispunjenjem ili ostvarenjem elementarnih ljudskih prava za koja se zalagala. Ako smem da budem ličan, rekao bih da je Nataša Jovanović jedna od najhrabrijih žena koje sam upoznao, žena koja, u svakom slučaju, zaslužuje tu vrstu počasti i tu vrstu javnog poštovanja i priznanja da se nađe na mestu potpredsednika Narodne skupštine Republike Srbije. Mi to činimo pokušavajući da pokažemo svima koliko želimo da Pparlament dobro i uspešno radi, da pokažemo svima kako poštujemo ovaj visoki dom, naravno, poštujući i one ljude koje predlažemo. Istovremeno, gospodine predsedniče Narodne skupštine, ja sam se javio, iako mi ne smeta to što je ovde nekima svejedno i ne vole da slušaju, to je njihov problem i govorim o njihovoj nepristojnosti i nevaspitanju, da kažem nešto za šta mislim da je danas najvažnije. Naime, danas se dogodio jedan strašan skandal. Taj strašan skandal se sastoji u sledećem: kkaplar na Solanu, predsednik Republike Srbije trenutno po zanimanju, Boris Tadić je danas grubo napao instituciju Narodne skupštine Republike Srbije. Predsednik Republike, šef jednog dela izvršne vlasti, molio bih gospodina Vlahovića za samo malo pažnje, Boris Tadić se drznuo da napadne instituciju. Gospodine Mićunoviću, ovo je u vezi sa demokratijom, a trebalo bi da čujete kako Boris Tadić napada institucije Republike Srbije, pa i vas. Ali ne brinite, gospodine Mićunoviću, odbraniću vas od gospodina Tadića. To je naša sveta dužnost i umećemo to da uradimo. Znači, Boris Tadić se drznuo da kaže sledeću stvar: on je ocenio da izbor predstavnika Srpske radikalne stranke za predsednika Skupštine Srbije, dakle, to je direktan napada na predsednika Skupštine Srbije, da je veoma štetan po interese države i pozvao je progresivne snage da učine napor, ne znam oko čega već, nije bitno, ali nastavlja govoreći o Tomislavu Nikoliću i njegovim planovima za dalje, ne znajući, valjda, da nije dobro kada u nekoj zemlji predsednik ili šef izvršne vlasti napada predsednika zakonodavnog tela, predsednika parlamenta jedne zemlje. Naravno, očekujem da na to reaguje i kabinet predsednika Narodne skupštine, ali i da se na svakom mestu odgovorina ovaj glup i besmislen napad. Moram da kažem da taj napad nanosi veliku štetu državi Srbiji i državnim institucijama. Ovakav napad govori o tome koliko smo bili u pravu kada smo govorili da građani Srbije uvek moraju da biraju svoju vlast, a ne da imamo kandidate Solanine kaplare ili neke niže oficire za vezu, koji samo treba da sprovode nečije naloge. Meni nije teško da kažem da je Boris Tadić najveća štetočina. Ali, to je malo da se kaže za Borisa Tadića – znate, kada neko postane kaplar onoga koji je ubijao po Srbiji, koji planira da vam otme Kosovo i Metohiju, a, pri svemu tome, misli da je dovoljno pametan da napada Narodnu skupštinu Republike Srbije, a, pri svemu tome, predlaže nam kandidata za premijera čoveka koji ima 11 miliona evra u jednoj banci, odnosno tačnije deset miliona i 850.000 evra ima ''vojvoda od Meridijan banke''. To je ono što je pronađeno crno na belo, ko zna šta još u tetkinom kauču ima. Dakle, nevezano za sve to, očekujem da se narodni poslanici oglase i osude nepristojno i nevaspitano ponašanje Borisa Tadića, da mu jasno stave do znanja da Narodna skupština nije njegova prćija, da ne može da se odnosi prema narodnim poslanicima Skupštine Srbije kao prema svojim stranačkim kolegama, kaplarima, dokaplarima i ostalima, već Narodnu skupštinu mora da poštuje i predsednika Narodne skupštine Republike Srbije mora da poštuje, jer su njega izabrali narodni predstavnici. Ako Borisu Tadiću to nije dovoljno jasno, bilo bi dobro da pogleda Ustav republike Srbije, bilo bi dobro da pogleda običajno pravo, ali se plašim da on ni u tom slučaju neće slušati ni pravo, ni pravdu pa ni politiku već će da sluša svoje gazde i vojvode, naravno, od raznih banaka, možda i od nekih, rekao bih, čudnih supstanci. Samo da vidite, doneo sam vam poštovani građani Srbije i poštovani narodni poslanici, ko je juče bio u pravu kada smo govorili ko će se radovati a ko tugovati zbog izbora Tome Nikolića. Konstatovao sam da će najtužniji biti Čeku, Tači i ovi njihovi. Jedan ovde nam je rekao kako će oni biti najsrećniji, a, evo, ja vam sada čitam njihovu zvaničnu reakciju. Prvi savetnik predsednika Skupštine Kosova Ram Manaj, to je vaš kolega, prijatelji, ocenio je danas jutrošnji izbor zamenika predsednika SRS Tomislava Nikolića za predsednika Skupštine Srbije kao povratak u prošlost. Znači, opet ste lagali, a mi smo govorili istinu. Ali, moram da vam kažem nešto, reči Rama Manaja su potpuno iste kao reči Borisa Tadića. Između Rama Manaja i Borisa Tadića nikakve razlike nema. Meni ne smeta ništa što smo sada ustanovili da Ram Manaj i Boris Tadić jednako misle o Tomislavu Nikoliću. Tomislav Nikolić, a siguran sam i Nataša Jovanović sa potpredsedničkog mesta, pobediće i DS, i Rama Manaja i nepristojnost Borisa Tadića.
Izvolite.
Predsedniče, najavili ste jednu novu demokratsku eru u ovoj skupštini. Prekršili ste Poslovnik, jer ste dozvolili da se govori van tačke dnevnog reda, gde serijom i bujicom uvreda šefa države i ostalih ljudi, do kojih se moglo doći u sekundi razmišljanja, ovu skupštinu želite da pretvorite u jednu vrlo ružnu debatu klevetanja, u kojoj nema smisla ni postojati, niti ona izvršava svoj zadatak. Očekivao sam da ćete iskoristi priliku, kada se radi o vašem saradniku, da ga uklonite i da kažete da će ova skupština ozbiljno razgovarati o zakonima i problemima koji se ovde javljaju. Na dnevnom redu je izbor potpredsednika. Uživao sam u pohvalama, to je pravo koje je učinjeno za potpredsednicu Skupštine. Mislio sam da će se na tome stvar završiti. Umesto toga, mi smo čuli jednu drugu tiradu, koja želi da otvori debatu, da mi danas ovu Prvu sednicu, koju gleda ceo svet, pretvorimo u ono što je ona bila sinoć, i da bez ikakvog kriterijuma, i na veliku sramotu, svako može reći šta mu god padne na pamet, da reči koje se više ni na pijacama ne upotrebljavaju, ovde budu potpuno odomaćene. Učinili ste vrlo lošu prezentaciju svog prvog časa rukovođenja ovom skupštinom. Prema tome, ja vas molim da upozorite svoje saradnike ili one koji budu želeli to da rade, da se pridržavate Poslovnika, koji je tu, i da, ako hoćete, ova sednica ima smisla, ako je pretvorite u nešto drugo, nema smisla da na njoj sedimo. Hvala.
Gospodine Mićunoviću, danas je njegova ekselencija ambasador Ruske Federacije lično doneo čestitke predsednika Ruske Dume i ruskog Saveta Federacije Narodnoj skupštini Republike Srbije, zato što je na potpuno demokratski način izabrala svog predsednika. Onda je predsednik Srbije rekao da je izbor Tomislava Nikolića za predsednika Skupštine štetan po Srbiju. Kako sada da ukorim Aleksandra Vučića kada on kao narodni poslanik brani Narodnu skupštinu i instituciju predsednika Narodne skupštine. Ja ću vam dozvoliti da govorite, lične uvrede jedni drugima nećete valjda izgovarati, tu ću da se umešam. Skupština je potpuno otvorena za ovakve diskusije. Kada budem nekog od vas prekinuo, upozorio ili ometao da iznosite svoje stavove, onda mi zaista uputite primedbe. Koliko se sećam, gospodine Mićunoviću, niste ni vi bili previše rigorozni prema narodnim poslanicima. Ostali ste upamćen kao čovek koji je skoro vrlo dobro vodio sednice Skupštine. Niste ni vi prekidali, gospodine Mićunoviću, govornika kada je iznosio svoje stavove i ocene. To se zove sloboda govoradozvoljena narodnom poslaniku, koji čak uopšte ne može da bude kažnjen za reči koje izgovori za govornicom. Dakle, dame i gospodo narodni poslanici, izvolite. Ovo nije poslanički klub Demokratske stranke da baš svi moraju da hvale predsednika Srbije, vi ste narodni poslanici. Ne morate da štitite Narodnu skupštinu, ali nemojte da sprečavate onoga ko to želi. Napad na način na koji smo obavili izbor predsednika Skupštine, učinjenog od strane predsednika Republike, grubi je atak mešanja u zakonodavnu vlast. Vi to vrlo dobro znate. To je manir predsednika Republike. Ako je moj izbor za predsednika Skupštine, u skladu sa procedurom, štetan po Srbiju, kako onda Srbija treba da bira predsednika Skupštine? Dekretom? Zašto ja vama narodnim poslanicima da otvaram tačke dnevnog reda za ono što želite da kažete. Pa, imaće on prilike da kaže i za moj izbor za predsednika Republike da je štetan za Srbiju. Izvolite, gospodine Markoviću.
Gospodine predsedniče, javljam se po članu 100, povreda Poslovnika. Pretpostavljam da znate šta je, dugo ste u Skupštini. Gospodine predsedniče, mislim da je upravo izlaganjem vašeg prvog saradnika na naivan način pokazano šta je to što ova Narodna skupština treba da postane pod vašim predsedavanjem. Takođe, pokazali ste da je sve ono što ste rekli u vašem uvodnom govoru jutros rano i sve ono što ste danas nama rekli na sastanku šefova poslaničkih klubova, u stvari, jedna velika obmana. [[Aplauz.]] Zaista ne mogu da verujem da na ovoj prvoj tački, koju vi de facto vodite, niste mogli da održite minimum dostojanstva koji je neophodan i našoj državi i ovoj Narodnoj skupštini. Takođe se pitam, da li ovo vodi tome da će nama uskoro biti onemogućeno da izlazimo za govornicu? Da li će dobacivanjem gospodina Vučića narodni poslanici biti pokolebani da se pojave za ovom govornicom? Da li svakome od nas preti serija najgorih kleveta, uvreda, vređanja šire i dalje familije, ukoliko se pojavimo za ovom govornicom. Da li vi želite, gospodine predsedniče, da unesete toliki strah u ovu Narodnu skupštinu da ovde više neće biti opozicije? Da li je ovo to o čemu ste vi i gospodin Koštunica razgovarali kada ste dogovarali da formirate parlamentarnu većinu?! Gospodine predsedniče, kažete da nije vaše da prekidate narodnog poslanika. E pa, niste u pravu. Vi ste tu da se starate o dostojanstvu Narodne skupštine. Vi ste tu da se starate o elementarnoj pristojnosti onih koji izlaze za ovu govornicu. Ko nije u stanju da se kontroliše, ko nije u stanju da više od tri minuta govori pristojno, njemu morate uputiti opomenu, i drugu opomenu, treću, i ako treba udaljiti ga sa sednice, jer, ako ovako nastavimo ova skupština će ličiti na Hajd park i na neki cirkus, a nikada neće postati institucija kakva treba da bude. Čudim se, gospodine Vučiću, zaista, nekada ne znam, kao da postoje dva ili tri gospodina Vučića. Gospodine Vučiću, vi ste sa ove govornice predsednika Republike Srbije nazivali ustašom, vi ste sa ove govornice rekli da je predsednik Republike Srbije neki strani plaćenik, vi ste rekli da je on kaplar, a nama ne dozvoljavate da kažemo da je izbor Tomislava Nikolića za predsednika Narodne skupštine štetan. Vi sa ove govornice upućujete najgore uvrede na račun poslanika drugih stranaka. Niko vam u Srbiji ne valja. Koštunica je kurva, izvinjavam se, zaista, gospodinu Koštunici i javnosti zbog onoga što sam morao reći, ali on je kurva, mi smo izdajnici, neki tamo su ludaci. Ko vama, gospodine Vučiću, valja u ovoj Srbiji? Ima li čoveka koji vama valja, sem vas samih, vaše stranke i vašeg lidera? Zapitajte se malo, gospodine Vučiću, da li postoji i jedna jedina javna ličnost u ovoj državi koju vi niste provukli kroz blato. Kako uopšte ljudima možete da se obraćate posle takvih reči? Nema sreće, gospodine Nikoliću, verovao sam da možda ova Narodna skupština može poštovati proceduru. Bojim se da je Vaš izbor veliki promašaj, velika šteta i to ćemo reći u daljoj diskusiji, ali vas molim da poštujete proceduru, poznajete Poslovnik, kao što poznajemo i svi mi koji smo poslanici u ovoj Narodnoj skupštini. Molio bih vas da se u danu za glasanje izjasnimo o ovoj povredi poslovnika, ne zbog toga što ćete vi, srpski radikali, glasati da je ovo povreda Poslovnika. Voleo bih da vidim da li DSS misli da je povreda Poslovnika ako neko izađe za govornicu i, mimo svake teme koja je na dnevnom redu, govori o tome da je šef naše države, predsednik koga su izabrali građani, predsednik za koga su glasali mnogi članovi i simpatizeri i DSS, ako neko izađe i kaže za njega da je kaplar nekog stranog funkcionera, da je izdajnik svoje zemlje, da je ustaša itd. Na kraju, gospodine Nikoliću, vi ste predsednik Narodne skupštine Republike Srbije. Niste vi neki ruski službenik, koji je ovde na privremenom radu. To što je iza vas, gospodine Nikoliću, jeste zastava Republike Srbije, iznad se nalazi grb Republike Srbije. Ovo nije ruska provincija, ovo je Srbija i vi treba da štitite interese građana Srbije.
Nažalost, moram da se složim sa vama. Nažalost, ovo nije ruska provincija, ali ovo nikada neće biti ni kolonija Evropske unije. To vam garantujem. Izvolite, gospodine Vučiću.
Gospodine predsedniče, moram da ukažem narodnim poslanicima i građanima Srbije na ono što radi gospodin Marković. On, znate, nije ovakav inače. To je neka vrsta podvojene ličnosti. Kada izađe za govornicu, s vremena na vreme, kao da peglu proguta, pa se uozbilji, pa, kao, sada ću nešto mnogo važno da vam kažem. Pominje dalju i bližu familiju. To je vaš običaj, gospodine Markoviću, vaš i vaših poslanika, da psujete majku, sestru i sve drugo poslanicima SRS, kao što ste juče činili, vi i gospodin Đoković i još neki poslanici. Vi nekome to govorite, kao, mi smo fini i ne znam šta. Mislite da se plašimo kada psujete, kada izađete za govornicu pa pretite? Gospodine Markoviću, ne znam šta ste zamerali gospodinu Nikoliću, na tome što me je pustio da nešto kažem. Je l' na tome, gospodine Markoviću, što sam citirao Rama Manaja i Borisa Tadića i što sam ustanovio neverovatnu ili fatalnu privlačnost između Rama Manaja i Borisa Tadića? Istovetna izjava. Dame i gospodo, pročitaću: Ram Manaj je, za one koji ne znaju, prvi savetnik predsednika Skupštine Kosova, ocenio da je izbor zamenika predsednika SRS Tomislava Nikolića za predsednika Skupštine Srbije povratak u prošlost. Pogledajte šta kaže gospodin Tadić – da je taj izbor vrlo štetan po interese države i da njegove snage treba da obezbeđuju evropsku budućnost. Razmislite koja je izjava Rama Manaja, a koja je Borisa Tadića. Razliku ne vidim. To samo demantuje sve ono što ste juče pričali. Nemojte da nam držite moralne pridike i to da nam najnemoralniji ljudi u Srbiji drže moralne pridike, zato što ovde sede časni domaćini, pošteni ljudi, koje nećete da vređate ni na koji način i kojima nećete da držite vakelu ni na koji način. Nemam problem sa tim što vi s vremena na vreme volite da pretite i što mislite da svi u Srbiji treba da vas se plaše. Ja vas se ne plašim koliko god da vas ima i ne plaši vas se niko sa ove strane, zato što mi imamo jedan cilj koji je mnogo važniji. Tačno je, niti će ovo ikada biti američka kolonija, niti će biti ruska država, niti će biti kolonija Evropske unije, niti bilo šta. Ovo je bila i ostaće srpska zemlja i svih ostalih građana Srbije, bila i ostala nasuprot vašim naporima da učinite sve drugačije. Moram još nešto da kažem. Je l' nama o Poslovniku i demokratskom načinu vođenja Narodne skupštine ovde predavanja drže oni koji su pravosnažnom sudskom presudom osuđeni da su ovde u ovom parlamentu glasali iz Male Azije?! Kažu da se zalažu za Evropsku uniju, a glasaju iz Male Azije. To su oni koji su tukli poslanike, to su oni koji su izbacivali napolje čitave poslaničke grupe, to su ljudi koji su sve činili da razore Srbiju, pa sada, kao, progutaću peglu, biću mnogo ozbiljan pa ću da vam zameram. Tresemo se od straha koliko ste opasni i ozbiljni. Samo vi radite svoj posao, a bilo bi dobro da, kao predstavnici srpskog parlamenta, pozdravite to što je ruski ambasador, ambasador zemlje koja podržava Srbiju da sačuva Kosovo i Metohiju, došao, čestitao demokratski izbor predsednika Narodne skupštine Republike Srbije, umesto da krećete u napad na nama jednu od retkih danas u svetu velikih sila, da su prijateljski nastrojene prema našoj otadžbini. Znam da vama smeta jačanje Rusije, to što je Rusija prijateljska zemlja, to što nas Rusija nije bombardovala, a ovi vaši jesu, i to što Rusi nisu krivi za Milicu Rakić i malu Sanju. Znam da vam smeta, ali građanima Srbije ne smeta. Zato građani Srbije neuporedivo više cene rusku podršku, a naravno najviše od svega poštuju i računaju na srpsku podršku i podršku građana Srbije, koju i Tomislav Nikolić i SRS imaju mnogo više nego kaplar Solanin, ali čujem da još nije dobio čin i izvinjavam se narodnim poslanicima. Solana razmišlja da li da mu dodeli čin kaplara ili ne. Nije baš ispunio sve njegove zahteve.
Reč ima poslanik Čedomir Jovanović.
Gospodine predsedniče, dame i gospodo narodni poslanici, reklamiram član 105. Poslovnika kojim se uređuje održavanje reda na sednici. Gospodine predsedniče, vi ste osoba koja se stara o redu na sednici. Molim vas da primenjujete ovaj poslovnik. Ako nemate veliko predsedničko iskustvo, imate bogato poslaničko iskustvo. Istovremeno bih vas zamolio da, kao predsednik Parlamenta, poštujete ovu zemlju i da se sledeći put pažljivije izražavate u situacijama u kojima želite da iskažete svoju političku naklonost nekoj drugoj zemlji. Slažem se sa gospodinom Vučićem. Srbija ne treba da bude ni kolonija, ni provincija, a najbolji put do te Srbije je efikasan demokratski parlament, a ovaj parlament je izraz nastojanja jedne politike da ostvari svoje afinitete, transformišući ga u kozačku skupštinu. Nemojte to da radite, poštujte Poslovnik. Imaćete uvek u nama korektnu opoziciju, oštru, principijelnu, i hajde da se vratimo izboru potpredsednika i konstituisanju skupštinskih odbora.
Svima vama dugujem jedno objašnjenje. Mislim da ćete svi biti zadovoljni. Ništa nisam uradio mimo Poslovnika. To zna i gospođa Čomić, ona sada traži reč. Uvek kada je imala nešto važno da vam saopšti, dok je vodila sednice Narodne skupštine, saopštavala je to u skladu sa članom 225. stav 1. Poslovnika Narodne skupštine Republike Srbije, koji kaže da narodni poslanik ima pravo da bude obavešten o svemu što bi moglo da mu pomogne u obavljanju njegove poslaničke dužnosti. Znači, ja vas, a čeka vas zaista mnogo posla u vezi Kosova i Metohije, samo obaveštavam, obavestiću vas kada stignu neki drugi telegrami, podrške ili osude onoga što radimo. Valjda neću da krijem od vas, ako nam se neko obrati, a posebno mi zaista čini čast, izvinite, gospodine Čanak, prvo će gospođa Čomić dobiti reč, da ne stojite, da vas obavestim da je naš izbor demokratski podržala Ruska Federacija. Ne izbor Tomislava Nikolića, nego posao koji smo obavili u skladu sa demokratskim pravilima i procedurom. Zato, ako želite da vas ne obaveštavam, ja ću da se raspitam koji broj poslanika ne želi obaveštenje, pa ću da vam najavim kada imam neko obaveštenje da, eventualno, to obaveštenje ne saslušate.
Dame i gospodo narodni poslanici, reklamiram povredu člana 27. Poslovnika Narodne skupštine Republike Srbije, koji govori o ovlašćenjima predsednika Narodne skupštine. Predsednik Narodne skupštine dužan je da sve svoje poslove obavlja u skladu sa zakonom. Smatram da nema zakona, a pogotovo ne Ustava Srbije, niti bilo kog drugog propisa, koji bi dozvolio predsedničku slobodu predsedniku Skupštine da izrazi svoje žaljenje što nismo ruska provincija. Pogledajte u stenogram. Predsednik Narodne skupštine, gospodin Tomislav Nikolić rekao je da, nažalost, nismo ruska provincija, pa nećemo biti ni kolonija. Nedopustivo je da predsednik Narodne skupštine ovakvom rečenicom eventualno najavljuje da je spreman da razgovara o uslovima pod kojima bi, dok je on predsednik Narodne skupštine, Srbija postala da li ruska provincija ili kolonija. Meni je drago... (Nemanja Šarović: Zašto ne bi mogla da bude?) Gospodin Šarović kaže – zašto ne bismo mogli da budemo ruska provincija? Znači, radi se o strategiji političke stranke koja je spremna... [[Aplauz]] Molim predsednika da mi uračuna aplauz u vreme koje je određeno za povredu Poslovnika.
Imate sve vreme ovoga sveta.
Hvala vam, gospodine predsedniče. Dakle, još jedanput, pošto je očigledno iz ovih par dobacivanja da se radi o političkoj volji najveće poslaničke grupe, koja podržava predsednika Skupštine, da postanemo na ovaj ili onaj način ruska provincija, podsetiću vas, gospodin Vučić je rekao da lažem i da li sam čula, pa pitam gospodina Vučića da li je čuo gospodina Šarovića, koji je rekao – što da ne, baš bi bilo dobro da budemo ruska provincija. Meni je drago što je i ambasador Ruske Federacije i Ruska Duma pozdravila izbor, i drago bi mi bilo da ste danas potrošili 45 minuta na čitanje telegrama i čestitki iz EU, širom sveta, iz Interparlamentarne unije, iz Parlamentarne skupštine OESC, iz Crnomorske inicijative i svih internacionalnih organizacija koje se bave parlamentima, jer je to dokaz ugleda zemlje. Ja vas molim, razumevajući da je ipak stigla nagrada za vaš dugogodišnji poslanički rad u vidu pozicije predsednika Skupštine, da zaboravite svu želju kojom ste hteli da postanete predsednik Skupštine, da skinete bedž i da zaista ono što izgovorite – izgovarate u ime slobodne nezavisne države Srbije. Hvala vam.
Gospođo Čomić, Ustav Srbije definiše šta ko radi, pa tako vladi, članom 123, daje pravo da utvrđuje i vodi politiku, a predsedniku Srbije, članom 112, da predstavlja Republiku Srbiju u zemlji i inostranstvu. Ono što ja volim i želim, ja to hoću da vam kažem. Vi ste meni rekli ono što volite i želite i niko vas zbog toga ovde neće opominjati, a verujte mi da bih i ja najviše voleo da smo danas dobili čestitke iz tih vaših evropskih... (Gordana Čomić, sa mesta: Naših zajedničkih.) Vaših, vaših. Dozvolite mi da imam svoje mišljenje. Znate, ja ne znam šta je njih motivisalo da nam danas ne čestitaju izbor. Zaista, pokušavam da saznam šta im se u proceduri nije svidelo, u načinu predlaganja, načinu izbora. Biće da je samo jedna stvar. Biće da je to ono što su građani Srbije osetili – pet miliona ih je noćas gledalo prenos. Ovo predstavlja dolazak SRS na vlast. A, ovo znači da oni više neće moći da špartaju i da nam cepaju zemlju kako oni hoće. I zato ta njihova bojazan od izbora. Da, niko ovu zemlju više neće moći, tek tako, uz mnogo otpora – da, ali tek tako uz saglasnost onih koji je vode, više niko neće moći da je cepa. Možete sve da kažete, ali ne dozvoljavam vam da se mešate u moje mišljenje. Gospodin Čanak.
Dame i gospodo narodni poslanici, ne mogu da razumem da se ovoliko vremena troši dok imamo ovoliko posla da uradimo. Javio sam se po tački dnevnog reda, tj. izboru gospođice Nataše Jovanović za potpredsednika Narodne skupštine Republike Srbije. Zaista, moram još jednom da iskažem svoje ogromno oduševljenje.
Gospodine Čanak, zapravo, rasprava o tome nije otvorena. Nisu, još uvek, svi izvestioci podneli predloge i nisu obrazložili predloge. Ovo je onaj lepši deo sednice. Zaista ne mogu toliko da povredim Poslovnik da govorite pre predlagača.
To oduševljenje nisam mogao da sakrijem.
Izvolite, gospodine Šajn.
Poštovani poslanici, govorim u vezi sa povredom Poslovnika, odnosi se na članove od 105. do 114, a pošto je celo poglavlje u pitanju, mislim da će da mi omogući predsednik Skupštine da ne čitam sve članove Poslovnika. (Predsednik: Gospodine Šajn, da li ste me čuli da sam od bilo koga tražio?) Pitam zato što je tako i propisano. (Predsednik: Ja bih vama odobrio ono što drugima ne odobravam, a kamoli da vam uskratim nešto.) Hvala. Verujem da oni koji imaju dugo iskustva u parlamentarizmu Srbije, naročito poslanici koji dugo sede u ovim poslaničkim klupama, da su se naslušali svega i svačega. Mi smo ovde u novom sazivu, dosta je poslanika ovde, kao što sam i ja, samo nekoliko dana, ali verujte mi da mi nije prijatno kad se spominje nečija majka, nečija kćerka, i sam sam otac dvoje dece.Zaista mi nije svejedno kad se na ovaj ili na onaj način demonstrira sila u ovom parlamentu. To je mnogo loša poruka građanima i evo šta se dešava kad nam vlast radi to što radi ovde. BETA 8. maja 2007. godine, dakle, danas, u 12,02 prenosi sledeće: Zrenjanin – šestorica mladića, muškaraca... (Predsednik: Gospodine Šajn, ja nisam čuo da je neko nekom danas psovao majku ili pominjao kćerku. Ja bih reagovao. Podsetite me, molim vas,kad je to bilo, da mogu i naknadno da reagujem.) Zamolio bih vas da mi dozvolite da koncipiram svoje izlaganje kako ja odlučim o tome, a da sada ne odgovaram na vaša pitanja, ako dozvolite. (Predsednik: Da li ste vi rekli istinu ili neistinu? Ne mogu da vam dozvolim da iznosite neistine. Nisam čuo da je neko ovde nekome loše pominjao majku ili kćerku ili sestru.) Gospodine predsedniče, dozvolite mi, ako hoćete, da u skladu... (Predsednik: Ne mogu. Recite mi koji govornik je to rekao.) To ne piše u Poslovniku, da sam dužan da imenujem govornika i pojedinca, već da govorim o situaciji u parlamentu. Ukoliko mi oduzimate reč, u redu. (Predsednik: Vi sami sebi oduzimate reč.) U redu, prihvatam... (Predsednik: Samo vas pitam na čije to izlaganje replicirate, ko je povredio Poslovnik? Morate da navedete ime onoga ko je povredio Poslovnik. Jedva čekam da kažete ko je, da dobije sankciju.) Ja vama verujem i to liči na način na koji je radio Parlament.Međutim, ja hoću na drugačiji način da nastupam... (Predsednik: Znači, nije niko. Izvolite dalje.) Hvala. To je direktno loša poruka građanima, jer, ovde piše Zrenjanin – šestorica mladića, muškaraca, noćas je pokušalo da uđe u zrenjaninsko naselje Dudara u kome žive Romi i pretili im nasiljem. Prema tvrdnjama stanovnika Dudare, policija ih je proteklih dana u više navrata upozoravala da postoji nagoveštaj mogućeg napada na njih. Želim da kažem sledeće: govorio sam da mi je žao kada ste vi govorili o napadu na predsednika SRS Vojvodine. Pismeno sam reagovao kada su gospođi Vesni Pešić napali stan, takođe smo se njoj obratili da saučestvujemo sa njom u tom problemu i tom bolu koji je datog momenta imala. Očekujem, takođe, od poslanika Skupštine da oni svojim ponašanjem u ovom parlamentu daju primer građanima Srbije kako se gradi jedna tolerantna zajednica, i očekujem reakciju svih na ovo ponašanje u Zrenjaninu. Hvala najlepše.
Čeda Jovanović.
Gospodine predsedniče, dame i gospodo narodni poslanici, mislim da ne možemo preći tek tako preko izjava koje u kontinuitetu ponavlja predsednik Parlamenta Republike Srbije. Gospodine Nikoliću, svaka vaša izjava je novo kršenje Poslovnika. Svojom poslednjom izjavom prekršili ste član 2. Poslovnika. Mislim da ste prvi predsednik Parlamenta Srbije, u njenoj novoj političkoj istoriji, koji je uspeo da prekrši i taj član. Tim članom je precizno utvrđena vaša uloga. Vi predstavljate Narodnu skupštinu Republike Srbije, a Narodna skupština Republike Srbije je najviše predstavničko telo i nosilac ustavotvorne i zakonodavne vlasti u Republici Srbiji. Molim vas, da nam svima pomognete tako što ćete reći da ste se pogrešno izrazili kada ste našu državu definisali kao državu kojoj bi bilo bolje da je ruska provincija, nego to što jeste. Siguran sam da ni poslanici koji su za vas glasali nisu to učinili sa željom da sutra budu deputati, niti je čestitka Ruske Federacije bila motivisana željom da Srbija sutra bude ruska provincija. Nemojte tražiti od nas da prelazimo preko tako grubih, pogrešnih, loših i pretećih političkih poruka koje vi, kao predsednik Parlamenta, šaljete. Pomozite javnosti Srbije, recite da ste se pogrešno izrazili ili u suprotnom, dopustite Parlamentu da se izjasni o tome da li ste povredili Poslovnik ili ne, a poslanicima da kažu da li su poslanici koje su birali srpski građani ili su deputati koji će od Srbije napraviti KGB guberniju.
Da li gospodin Ivica Dačić, predstavnik predlagača, želi da obrazloži predlog za potpredsednika Narodne skupštine? (Da.) Izvolite.
Dame i gospodo narodni poslanici, gospodine predsedniče, SPS je u skladu sa dogovorom svih šefova poslaničkih klubova predložila kao svog kandidata za potpredsednika diplomiranog inžinjera Milutina Mrkonjića, koji je u vreme posle bombardovanja naše zemlje bio direktor Direkcije za obnovu zemlje. Mislim da nema potrebe da posebno obrazlažem njegovu biografiju i njegovu političku ulogu u SPS i u političkom životu Srbije, ali bih želeo da podsetim i tu se obraćam onima koji vode političke stranke. Izgleda da se u ovoj skupštini ne sluša kada neko pokušava da kaže ono što je na dnevnom redu. Ako hoćete, ja mogu da govorim i o onome što nije na dnevnom redu. U svakom slučaju, želim da vas podsetim na dobri običaj koji smo imali, a to je da se ne mešamo i ne komentarišemo kadrovska rešenja i predloge drugih političkih stranaka. Podsetio bih da je SPS prošlog puta glasala za predloge svih drugih političkih stranaka za potpredsednike, jer je to naš zajednički predlog. Molio bih vas da ne otvaramo oko toga bezrazložne rasprave. Svaka stranka ima pravo da iskoristi ono što joj pripada i da predloži nekoga u ime te političke stranke. Zamolio bih vas da svoje zadovoljstvo, ushićenje, oduševljenje ili razočarenje ne pokazujemo nekom javnom polemikom na ovom mestu. Želeo bih da vas zamolim još jednu stvar. Ne znam, dame i gospodo narodni poslanici, da li ste svesni šta mi radimo ovde u Narodnoj skupštini Republike Srbije. Da li ste svesni da svojim diskusijama direktno radimo sami protiv sebe, direktno radimo protiv nacionalnih i državnih interesa i direktno radimo protiv kredibiliteta i ugleda Narodne skupštine Republike Srbije. Zamolio bih vas da, kada komentarišemo ko daje kakve izjave, ne idemo iz jedne krajnosti u drugu. Čini mi se da i predsednik Republike Boris Tadić i predsednik Vlade Vojislav Koštunica pokušavaju, u tome su i uspeli, da naprave most i dobre odnose sa Ruskom Federacijom. Nema razloga da sada, zato što je neko ko je iz druge političke stranke izrazio naklonost prema toj državi, da mi to dočekujemo ovde sa nipodaštavanjem, sa druge strane. Srbija je Srbija, Srbija nije Rusija, to je Rusiji rekla 1948. godine. Srbija nije Amerika, Srbija je ono što kažu naši građani. Molim vas da ne radimo na našu štetu – da nipodaštavamo ulogu niti Rusije, niti Amerike, niti bilo koje druge velike sile na ovom svetu i da radimo sami protiv sebe. Zato vas molim, kada međusobno polemišemo i diskutujemo, da vodimo računa o nečemu što je iznad naših stranačkih interesa, a to je ono što će nas sutra čekati, a čekaće nas odluka u Savetu bezbednosti UN, i čekaće nas potreba da sa tim zemljama imamo normalne odnose. Ja bih sve poslanike zamolio dapokušamo da se pridržavamo dnevnog reda, da rešavamo problem po problem i da završimo ovu konstitutivnu sednicu Narodne skupštine Republike Srbije. Znam da je teško kada se na političkoj sceni vrše pretumbacije i kada nastaju različiti politički blokovi, ali ovo je skupština, ovo je politička borba, ovde treba da se trudimo da jedni druge pobedimo i ubedimo, a ne da jedni druge pobijamo. I zato, SPS je predložila svog kandidata. O njemu mislimo sve najbolje, a šta možda mislimo o drugima, ostaje za nas i glasaćemo za svaki drugi predlog, pa sutra i za predlog DS, G17 plus, Čedomira Jovanovića, svejedno kao kandidata za potpredsednika Narodne skupštine Republike Srbije, zato što oni na to imaju pravo. A to pravo su jednostavno za njih izborili i dali im građani Republike Srbije na izborima. Hvala vam.
O čemu se radi, gospodine Jovanoviću? Šta po Poslovniku? Izvinite, povreda, replika?
Povreda Poslovnika. Gospodine predsedniče, dame i gospodo narodni poslanici, jasno je, gospodine Nikoliću da se mi politički ne razumemo, ali mislim da govorimo istim jezikom i vi možete za mene reći da sam ja vaš politički protivnik, ali ne možete za mene reći da vas ne poštujem i ne uvažavam kao predsednika Skupštine Republike Srbije. Na konsultacijama koje ste zakazali, došao sam tačno na vreme, učestvovao u tim konsultacijama. Na sednicu koju ste, takođe, zakazali, došao sam na vreme i ponašam se u skladu sa Poslovnikom kojim se uređuje rad Parlamenta. Ja sam od vas tražio da se izjasnite i dozvolio mogućnost da ste se pogrešno izrazili, i neću to više u ovoj raspravi nijednom pomenuti, ali ukoliko vi ćutite o svojoj izjavi kojom ste našu zemlju poistovetili sa ruskom provincijom, odnosno poželeli da ona bude ruska provincija, onda tražim da se Parlament o tome izjasni, jer ste prekršili član 2. Poslovnika, kojim se uređuje rad ovog parlamenta gde se kaže da – Narodnu skupštinu predstavlja predsednik Narodne skupštine. Vi mi niste pružili obrazloženje, prećutali ste moju reklamaciju povrede Poslovnika. U tom slučaju, tražim od Parlamenta da se izjasni, pa ćemo videti da li je reč o lapsusu ili je reč o konceptu. I ponavljam, mi možemo drugačijim političkim stavovima da rukovodimo svoje nastupe ovde, ali moramo uneti ona elementarna pravila koja ovaj parlament čine parlamentom. Ako građani treba da nas uvaže, hajde mi da uvažimo instituciju koju oni kao takvu treba da posmatraju. Uvažićemo je tako što ćemo početi da radimo u skladu sa nekim pravilima. Ta pravila obavezuju vas i obavezuju mene i u tome nema vređanja, u tome ima samo insistiranja na jednom jasnom političkom odnosu. Pomozite nam svima, dakle, kao poslanicima i recite da ste se pogrešno izrazili. To nema nikakve veze sa poštovanjem Ruske Federacije, sa našim odnosom prema Ruskoj Federaciji, sa našim odnosnom prema čestitki koju je Ruska Federacija uputila ovom parlamentu. Naš odnos prema Ruskoj Federaciji ne sme biti odnos jedne provincije prema drugoj državi, nego odnos jedne suverene zemlje koja ima svoje političke interese i u skladu sa tim interesima vodi spoljnu politiku. Znači, još jednom, ili se izjasnite tako što ćete vrlo jasno reći šta ste mislili kada ste izrazili svoje žaljenje zbog toga što nismo ruska provincija ili tražim da Parlament konstatuje da ste povredili Poslovnik. I to ću uraditi u svakom trenutku i u onom gde neki budući predsednik Parlamenta izrazi žaljenje zbog toga što nismo 51. država SAD, zbog toga što nismo pokrajina neke druge zemlje iz našeg okruženja i braneći ono što moramo da branimo, a to je naše pravo na slobodu i demokratiju. Hvala.
Nemate razloga da preterujete. Ja ovde nisam izabran da bih ispunjavao želje. To rade na koncertima ili na nekim veseljima. Sada ste prvi put bili konkretni, tražite glasanje o tome da li je povređen Poslovnik. To ću da vam ispunim. Kada bih ja ispunjavao vaše želje, gospodine Jovanoviću, ja bih ceo dan ostao smišljajući na koji način još mogu da zadovoljim te vaše želje. Naime, Srbija je suverena država. Za njen suverenitet, spreman sam da prolijem krv. Moja porodica je bila spremna da prolije krv za suverenitet. Mene nemojte da optužujete. To je vaša priča, bez veze, a Srbija je, koja je pravni sledbenik SRJ, još uvek u nekakvom odnosu sa Savezom Rusije i Belorusije, ali vas to ne interesuje, vas nijedna odluka koju je bilo koja skupština pre vas donela ne interesuje. Ja se nadam, i sada vam to objašnjavam konačno, da će Rusija izmisliti neki način udruživanja zemalja koje su protiv hegemonija Amerike i EU. Iznosim vam svoj stav kao narodni poslanik Tomislav Nikolić. Ne vodim spoljnu politiku države, ne pregovaram sa međunarodnim organizacijama, nije to moj posao ali vam iznosim svoj stav. Obradovaću se mnogo ako ideja SRS, da pre teži članstvu takvoj organizaciji, nego članstvu EU, bude imala većinu u Srbiji. Ja sam sve objasnio. Da li gospodin Miloš Aligrudić, predsednik poslaničke grupe DSS...? A, šta po Poslovniku? Povreda Poslovnika. Izvolite.
U članu 96. Poslovnika stoji da, kada predsednik Skupštine hoće da govori, da objašnjava bilo šta, mora da prepusti mesto rukovođenja potpredsedniku ili bilo kome, ili da se uzdrži i da kasnije kada se završi, zadrži to pravo da onda o tome govori. Prema tome, ako ovde predsednik bude polemisao sa svima nama ko šta govori, otprilike kao učiteljica sa đacima, pa svakome kaže –dobro si odgovorio, za četiri ili pet, ali videćemo da li možeš da popraviš, na taj način ulazimo u jedan smešan paternalizam, gde imamo na jednoj strani predsednika, a na drugoj smo strani svi mi kao đaci koji treba tu nešto dobro da odgovorimo ili ne. Međutim, kada sam već ovde, tačno je i tu sam hteo da odbranim gospodina Nikolića, da je Skupština SRJ izglasala Savez Rusije, Belorusije i Srbije i da taj akt nikada nije povučen. U tom pogledu legitimno je zalaganje gospodina Nikolića za tu ondašnju opciju od koje je gospodin Milošević jako mnogo očekivao, kao jedan spas, nadao se da nas onda niko ne sme bombardovati, ako smo u savezu sa jednom takvom velikom silom. A tu ima samo jedan mali problem, što Ruska Duma nikada nije ratifikovala taj sporazum, niti je izrazila bilo kakvu želju da bude u državnom savezu sa Jugoslavijom ili Srbijom, pa da onda o tome vodimo računa. Legitimno je da se neko zalaže, ali ne bi bilo dobro da previše gaji iluzije i da tvrdi da je to, već, neka ozbiljna stvar, to što smo istakli jednu želju u jednom kritičnom trenutku, kada je Jugoslaviji pretila opasnost od bombardovanja, koje se, nažalost, dogodilo i koje, kako vidimo iz novina, Jeljcin nije mogao da spreči. Toliko.
Gospodine Mićunoviću, po članu 100. stav 3. Poslovnika, dužan sam da dam objašnjenje svakom narodnom poslaniku koji ukaže na povredu Poslovnika, ali po članu 96. kada želim da učestvujem u pretresu, prijavim se za reč, izađem za govornicu i vođenje Skupštine prepustim potpredsedniku. Sada mi pokažite potpredsednika kome bih poverio vođenje Skupštine. Znači, apsolutno nemoguće da napustim ovo mesto, a da Skupština nastavi sa radom. To gospodin Čanak izvanredno dobro zna, on je bio predsednik Skupštine, a vi ste bili predsednik Skupštine u vreme kada nije bilo bitno da čovek poznaje Poslovnik. Reč ima gospođa Mićić, povreda Poslovnika.
Dame i gospodo narodni poslanici, gospodine predsedniče, razumem vašu sreću i želju da ovo dobro radite, da vodite sednicu, ali sve što ste do sada uradili pogrešno je i loše. Najpre, slažem se sa svim kolegama koji su iznosili primedbe i neću ih ponavljati, ali ću se potruditi samo da iznesem neke povrede Poslovnika koje ovde nisu podvučene. Naime, vi ste se pozvali na član 225. kako imate pravo da dajete obaveštenja poslanicima. Taj član se odnosi samo na publikacije, pogledajte stav 2. Na vas se odnosi, pored najvažnijeg člana 27. u kome su vam definisane vaše dužnosti, član 88. koji kaže da predsednik Narodne skupštine daje potrebna objašnjenja u vezi sa radom na sednici i drugim pitanjima. To ne znači, a dovedeno u vezu sa članom 96. koji je spomenuo profesor Mićunović, da nas ovde apsolutno interesuje za koga ste vi spremni da prolivate krv, čija zastava biste voleli da stoji iza vas, a ne srpska zastava i kakvi su uopšte vaši politički stavovi. Dakle, ako se pozivate na to da nemate potpredsednika, onda vas ljubazno molim da se danas uzdržite, dok ne izaberemo potpredsednike, pa kada budete hteli da učestvujete u raspravi da dajete vaša politička mišljenja, onda se javite za reč. Još jednu povredu ste napravili, a to je član 105. Gospodine predsedniče, vi ne možete da prekidate govornika zato što vi mislite da imate pravo da utvrđujete istinu. Vi ste ovde samo prvi među jednakima i možete da ih prekidate samo ako hoćete da ih opomenete ukoliko su se udaljili od teme dnevnog reda, ukoliko vređaju druge poslanike, a ne zato što ne govore istinu. Istina se utvrđuje na sudu. To nije vaš posao. Da je to posao predsednika Skupštine, vi ne biste bili ni dana od 2001. do 2003. godine u ovoj skupštini, zato što neprekidno govorite neistinu. Naravno, još jednom da podvučem, povredili ste član 2. u kome stoji da predsednik Skupštine predstavlja Narodnu skupštinu. To znači da vi morate da skinete taj bedž. Po članu 37. Vučić može da ga nosi, možete da nosite bedž Garfilda, Staljina, Če Gevare, Cece, koga hoćete, i Šešelja, naravno, ali predsednik Skupštine predstavlja sve narodne poslanike i ne može da nosi bedž Vojislava Šešelja koji se nalazi u Hagu u zatvoru.
Da li to znači da vama treba da se obratim i u pogledu garderobe; od gaća, preko košulje, odela, pošto i vas predstavljam? Možda imate neki poseban model koji treba da nosim ili neku marku? Ako me vi budete učili kako se vodi Narodna skupština, Srbija će biti u vanrednom stanju. I sami ste povredili Poslovnik kada ste za govornicom rekli da govorim neistinu. Kada ste vi to utvrdili šta je istina, a šta je neistina? (Nataša Mićić, sa mesta: Ja nisam utvrđivala.) Kako ste onda rekli da govorim neistinu? Izvolite, jedva čekam da izađete za govornicu.
Kada je gospodin Srđan Šajn govorio, vi ste ga prekidali sa pitanjima da li govori istinu ili ne i tražili ste da to potvrdi, kao da ste sudija. Vi to nemate pravo. Niste vi taj koji utvrđuje da li poslanici govore istinu ili ne. U tom smislu sam i reklada je to ovlašćenje predsednika Skupštine – u vreme kada sam ja vodila sednice parlamenta, srpski radikali ne bi mogli ni da prisustvuju, pošto stalno govore neistinu.
Molim vas da korektno prenesete barem moje reči. Gospodina Šajna sam pitao koji je narodni poslanik upotrebio pogrdne izraze, a ne da li govori istinu ili ne. Da li mogu da vas podsetim da ste vi svojevremeno, kao predsednik Skupštine, isključivali sa sednice narodne poslanike koji uopšte nisu bili u Beogradu? Niste se pojavili na sudu da opravdate taj svoj postupak. Zato nemojte oko toga. Da li gospodin Miloš Aligrudić želi da obrazloži predlog za potpredsednika Narodne skupštine?
Hvala vam, gospodine predsedniče. DSS za potpredsednika Narodne skupštine predlaže narodnog poslanika Radojka Obradovića. Dobili ste pisani predlog, dobili ste biografiju, dobili ste obrazloženje koje ću ukratko pročitati, pošto se sastoji od dve rečenice, i krajnje je razložno, logično i verujem da je za sve prihvatljivo. Gospodin Radojko Obradović rođen je 27.6.1966. godine, u Zemunu, završio je Građevinski fakultet i poslediplomske studije na Univerzitetu u Beogradu. Za narodnog poslanika biran je u dva saziva. Potpredsednik je Narodne skupštine od 2005. do 2007. godine. Gospodin Radojko Obradović je u proteklom periodu veoma odgovorno obavljao posao potpredsednika Narodne skupštine i zato smo uvereni da on uživa veliki ugled u poslaničkim grupama. Sigurni smo da će posao potpredsednika Narodne skupštine i ubuduće obavljati jednako dobro kao što je to činio i do sada.
Podsećam vas da, shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Konstatujem da je vreme po poslaničkim grupama sledeće: poslanička grupa SRS – jedan sat, 37 minuta, 12 sekundi; poslanička grupa Demokratska stranka – jedan sat, 16 minuta, 48 sekundi; poslanička grupa Demokratska stranka Srbije - Nova Srbija - dr Vojislav Koštunica – 56 minuta, 24 sekunde; poslanička grupa G17 plus – 22 minuta, 48 sekundi; poslanička grupa SPS – 19 minuta, 12 sekundi; poslanička grupa Liberalnodemokratska partija – 13 minuta, 12 sekundi; poslanička grupa manjina - Savez vojvođanskih Mađara - Lista za Sandžak - Unija roma Srbije - Koalicija Albanaca Preševske doline – sedam minuta, 12 sekundi; poslanička grupa Vojvođanski poslanici - LSV, SVM – šest minuta i poslanici koji ne pripadaju ni jednoj poslaničkoj grupi - jedan narodni poslanik – pet minuta. Molim poslaničke grupe, ukoliko to već nisu učinile, da odmah podnesu prijave za reč, sa redosledom narodnih poslanika. Otvaram pretres o predlogu za utvrđivanje broja potpredsednika Narodne skupštine i o predlozima kandidata za potpredsednike Narodne skupštine. Da li predsednici, odnosno predstavnici poslaničkih grupa žele reč? Molim vas, da prvo damo reč gospodinu Čanku, iako bi možda neko pravilo govorilo o većim. Izvolite.
Dame i gospodo narodni poslanici, uvaženi gospodine predsedniče, kao što sam i juče, u prvom delu ove sednice, govorio i sada moram da izrazim svoje ogromno oduševljenje i ushićenje konstituisanjem Narodne skupštine Republike Srbije. Zbog toga mi je zaista žao što se mnogo vremena gubi na ove proceduralne stvari i na primedbe do kojih dolazi po Poslovniku, iz jednostavnog razloga što mislim da je za sve građane Srbije izuzetno korisno i važno da što pre dobiju jasnu sliku ko vodi ovu skupštinu i kakva je skupštinska većina. Dobili smo predloge, pošto prvo treba da se opredelimo oko broja poslanika, predlažem da to ostane kako je i bilo. O tome će se odlučiti, naravno, glasanjem. Međutim, tri predloga koja su pred nama su, apsolutno, nešto najimpresivnije što sam video u skoroj prošlosti. Na prvom mestu želim da kažem da sam oduševljenom idejom da gospođica Nataša Jovanović bude potpredsednik Skupštine, iz jednostavnog razloga, što, kada pomislim na SRS ja pomislim na gospođicu Natašu Jovanović. To je apsolutno pravi primer SRS, u najboljem smislu te reči. Zato mislim da ona, kao potpredsednik Skupštine, zajedno sa ostalim predstavnicima ostalih stranaka parlamentarne većine, gospodinom Mrkonjićem, odranije poznatim u obnovi zemlje do čijeg je razaranja došlo zbog, eto, sticaja okolnosti izazvanih režimom Slobodana Miloševića, ali dobro, i gospodina Radojka Obradovića, koga ne poznajem tako dobro, čak smo, u jednom trenutku, sa gospodinom Mrkonjićem u vreme DOS, imali (gde je gospodin Mrkonjić) konstruktivnu saradnju u tome što je probao nova transportna vozila policije u Novom Sadu, maricu je probao, pokazalo se da smo tu imali jednu dobru i korektnu zajedničku saradnju, je l' tako gospodine Mrkonjiću, platio sam ručak gospodinu Mrkonjiću kada je izašao iz marice – gospođice Jovanović, nadam se da ćete funkciju potpredsednice Skupštine obavljati na radost i zadovoljstvo svih naših poslanika. Moram samo jednu stvar da kažem, ako mi dozvolite, to je primedba gospodinu predsedniku Skupštine. U ovoj tipskoj izjavi kojom se prihvata kandidatura piše u muškom rodu – da sam saglasan sa predlogom da budem kandidat za potpredsednika Narodne skupštine Republike Srbije. Mislim da to zaista nije korektno. U smislu rodne ravnopravnosti u ovoj skupštini se moraju napraviti i u ženskom rodu formulari, kojim bi se onda sasvim jasno podvukla razlika između muškaraca i žena, jer mislim da je to u skladu sa svim standardima koje, nadam se, da ćete poštovati u ovoj skupštini. Naravno, gospodin Radojko Obradović, iz čije biografije smo videli jedinstveni matični broj građanina, ali i to je dovoljno. Zahvaljujem se gospodo narodni poslanici, zaista ću sve učiniti da se konstruktivno odnosim prema ovoj skupštini. I, kada bih bio u ikakvoj mogućnosti, gospođice Jovanović, ja bih sigurno glasao za vas. Nažalost, meni partijska pripadnost to ne dozvoljava, ali naša poslanička grupa Lige socijaldemokrata Vojvodine će glasati prema savesti. Nekom je ovde potreban zagrljaj.
Reč ima Ivica Dačić, po Poslovniku.
Javio sam se po Poslovniku, još jednom da vas podsetim i upozorim, i da vas pitam hoćemo li da otvaramo raspravu, onda smo hendikepirani zato što vi niste predložili vašeg kandidata. Juče nisam čitao detalje iz biografije vašeg kandidata za potpredsednika Narodne skupštine Republike Srbije zato što smatram da to nije uputno. To je vaš izbor. Vi ste se za njega opredelili. Vi znate da smo vas upozorili da te delove biografije izostavite i vi ste ih na kraju izostavili iz biografije. Da li je to razlog da mi sada ovde jedne druge ismevamo i omalovažavamo, time što ćemo govoriti o drugim kandidatima. Mi ovde zajednički biramo potpredsednike, vi ste to zaboravili. Sve stranke su glasale za sve predloge. Ili nećemo tako. Ili onda nećemo imati nijednog potpredsednika, jer će svi glasati samo za svog, odnosno parlamentarna većina će imati, samo ona će imati potpredsednike. Kako ćemo da radimo? Pozivam vas na, jedno elementarno, znači, ono što smo ranije radili, ili menjamo neka pravila. Ne želim, a gospodin Čanak je, naravno, vrcav i znam da on ima dosta ideja, a te ideje su mu naročito padale dok je šetao preko mostova koje je, naravno, između ostalog, rekonstruisao i Milutin Mrkonjić. Mislim da nije uputno ni sa njegove strane da komentariše kandidate za potpredsednike, jer ja ne bih komentarisao nijedan njegov predlog, niti imam nameru da komentarišem bilo koga, ako hoćete mi ćemo na takav način da komentarišemo i sve kandidate za ove odbore, pa ćemo reći ovaj nije za ovaj odbor, ovaj nije za onaj odbor. Prema tome, za svakog od tih kandidata se opredelio određeni broj ljudi na izborima. Ako SPS ima pravo da predloži svog poslanika za potpredsednika, mislim da je elementarni, dobar red da bar to pravo ne osporavamo. Nisam tako ni shvatio gospodina Čanka, da on osporava bilo koji predlog, osim što odražava ushićenje i oduševljenje, a na tome mu se zahvaljujem i nadam se da će glasati za ove predloge. Hvala vam.
Da li je to gospodine Dačiću replika ili povreda Poslovnika? (Ivica Dačić, sa mesta: Replika.)
Zaista ne bih da se nastavljam sa gospodinom Dačićem, ali nemojte pogrešno razumeti moj pokušaj da ukažem, na možda neortodoksan način, na svu složenu situaciju koju imamo u ovoj skupštini. Sve je identično kao što je bilo 1991. godine. Imamo apsolutno istu situaciju i treba biti svestan da je ovo veliki dan za Srbiju, pre svega, zbog toga što ćemo ponovo imati za stolom predsedavajućih jednu struju, a u opoziciji drugu struju u ovoj zemlji. To su dve Srbije koje stoje jedna naspram druge. To je ono zbog čega sam toliko ushićen. Sve što sam rekao, iskreno sam rekao. Nemojte mi zameriti što je svakoj partiji dato da bira svoje poslanike, ali kada treba govoriti o ljudima koji treba da predstavljaju Skupštinu u celini, onda je to nešto sasvim drugo i tu, naravno, svaki poslanik ima obavezu da iznese svoje mišljenje.
Reč ima Miloš Aligrudić.
Nebrojano puta sam bio u ovakvoj situaciji da na sličan način govorim povodom slične situacije izazvane od strane nekih drugih poslaničkih grupa, nije samo ova situacija. Ovaj povod nije bio do sada. U ovom mom malom parlamentarnom iskustvu i onom iskustvu iz prethodnog saziva mojih kolega nismo imali ovakav slučaj. Dakle, kada imamo na dnevnom redu izbor potpredsednika, što god ko imao od nas da zameri izabranom predsedniku, to je legitimno. Kada se dođe do izbora potpredsednika, tu se primenjuju neki drugi principi. Ti potpredsednici predstavljaju poslaničke grupe i potvrđuju njihov legitimitet u Narodnoj skupštini. Preko tih potpredsednika, za razliku od predsednika, koji je izraz neke većine u trenutku glasanja koja znači nešto, a juče smo se oko toga prepirali ceo dan šta to znači i imali različite stavove, to ne može da ima različita tumačenja. To znači samo jedno – reprezentuje i predstavlja određenu grupu u parlamentu i to je izvorno tumačenje te pozicije, jer se tako u načelu određuje njihov broj, na samom početku kako je danas predloženo, a tako se određuje i njihov sastav. Dakle, ja ne mogu nikome da kažem da nešto nije po Poslovniku, niti da je nelegitimno, da otvaram raspravu i da diskutujem. Svakako je to u redu. Nemojte da mi neko kaže: gospodine Aligrudiću, mi smo u pravu, vi ne možete da nam zabranite da diskutujemo – jer mi to na pamet ne pada. Ne zabranjujem, ali imam pravo, kao što i oni imaju pravo da diskutuju, to pravo im ne osporavam, da apelujem samo toliko – da se ne otvara rasprava povodom ovih predloga, jer to do sada nije bio slučaj. Prosto, ne mogu da zamislim šta bi bio sadržaj jedne takve rasprave. Vidite, do sada su se potpredsednici birali, upravo iz razloga koje sam navodio, ne konsenzusom u parlamentu. Za ova dva saziva Skupštine mi nismo imali slučaj da je to bilo drugačije. Bojim se, možda oduvek nije bilo tako, ali dobra praksa valja da se poštuje, jer ako smo došli do jedne dobre prakse i ona se dva puta zaredom ponovila u ovom domu, u neka dva saziva Narodne skupštine, da se u nekom trećem sazivu sada vraćamo na neko davno loše rešenje. Mislim da to nije dobro. Dakle, ideja je sledeća, na sledeće ja apeluje: treba da probamo da potpredsednike biramo konsenzusom. Mogu da razumem i potpuno uvažavam stav određenih poslaničkih grupa koje nisu spremne, verujem, iz političkih razloga, koje su one obrazlagale i obrazlagaće, da daju kandidate za potpredsednike u ovom trenutku i to je u redu. Bojim se, da se, oko kandidata koji su bili predloženi, preglasamo na bilo koji način u Narodnoj skupštini, da to nije dobro. Onda se bojim da će preglasavanje možda dovesti do nekih određenih neželjenih rezultata, bez obzira na to što smo danima pričali, što smo juče i danas pričali u Narodnoj skupštini. U tom smislu bih hteo da apelujem, a to nemojte da shvatite da pretim nečim ili da sam zauzeo određeni stav povodom ovoga, već sam samo izneo bojazan. Jednostavno, ako je moguće, apelujem na narodne poslanike ne znam šta će biti sadržaj tih rasprava, ali da probamo da se sutra suzdržimo oko rasprave povodom ovih predloga. Hvala vam.
Repliku želi gospodin Ivica Dačić.
Izvinjavam se gospodine predsedniče, samo sam hteo da kažem nešto u vezi onoga što je govorio gospodin Čanak. Uopšte ne osporavam njemu pravo i bilo kom poslaniku da komentariše bilo koju ličnost, jer on ima pravo i svako ima pravo na svoje mišljenje i da kaže, da smatra da taj i taj, iz te i te poslaničke grupe ne treba da bude potpredsednik ili član nekog odbora. Ja samo pozivam i podsećam na jedan dobar običaj koji smo imali u ovoj skupštini, a to je da međusobno ne komentarišemo i ne ulazimo u to ko je koga predložio na određena mesta koja pripadaju političkim strankama, a to su mesta potpredsednika i članova odbora. Čak se nije komentarisalo i po dogovoru su se birali predsednici, zamenici predsednika i samih odbora. U suprotnom, ušli bismo u veliki problem da svako komentariše svakoga, svako bi glasao za svoje i izgubili bismo smisao dogovora o ovoj temi. Zbog toga je sa moje strane jedna sugestija, pored ličnih simpatija i antipatija, da se suzdržimo od tih međusobnih komentara. Što se tiče Socijalističke partije Srbije mi ćemo glasati za sve kandidate za potpredsednike, bez obzira koja ih stranka predloži i za sve kandidate za članove odbora, bez obzira ko ih je predložio. Sutra, pošto je to dogovor, po jednog potpredsednika će imati i Demokratska stranka, stranka G17 plus, Liberalno demokratska partija ili stranke manjina, svejedno, nećemo reći nijednu reč o bilo kom kandidatu druge stranke za te funkcije i glasaćemo za njih. Naravno, kada budu izglasani, drugo je pitanje šta će ko od nas govoriti o nekome u svakodnevnom političkom radu. Znači, moja polemika sa gospodinom Čankom uopšte nije vezana sa osporavanjem prava da on misli šta misli o bilo kom kandidatu, samo bih vas pozvao da se usmerimo na rad, u skladu sa dobrim pravilima i običajima koja smo negovali u ovom parlamentu. Hvala vam.
Ima reč narodni poslanik, gospodin Čedomir Jovanović.
Gospodine predsedniče, dame i gospodo narodni poslanici, mislim da je veoma važno dafinisati odnos prema nečemu što se kroz nastupe mojih prethodnika definisalo kao poštovanje nekog demokratskog pravila. Slažem se da moraju da postoje pitanja oko kojih će poslanici imati, ne apsolutnu, ali dovoljnu saglasnost, između ostalog, i oko prava opozicije da ima svoje predstavnike u predsedništvu parlamenta i u skupštinskim odborima. Smatram da je preduslov pozivanja na neko demokratsko pravilo postojanje demokratije, a demokratija se ne gradi izjednačavanjem 5. oktobra i 12. marta, četnika i partizana, poslanika i deputata, već uspostavljanje jasnog sistema vrednosti. Taj sistem vrednosti nije zaokružen u periodu demokratskih promena koje su menjale ovu zemlju, ali je taj proces izgradnje demokratskog sistema vrednosti približio naše društvo onom stanju u kojem bi mogli da računamo na poštovanje tog demokratskog pravila koje izjednačava po pojedinim pitanjima i vlast i opoziciju i ukida parlamentarni odnos između većine i manjine. Mi smo još tokom jučerašnjih konsultacija vrlo jasno kazali da nećemo pružiti legitimitet uspostavljenoj parlamentarnoj većini, jer je ona uspostavljena kroz gaženje onog krhkog sistema nedovršenih demokratskih vrednosti. To potvrđuje i današnja rasprava. Onda se postavlja pitanje šta tražimo u parlamentu i na to pitanje moraju odgovoriti predstavnici drugih poslaničkih grupa. Mi ovaj parlament doživljavamo, praktično, kao jedino mesto, sa kojeg možemo poslati poruke ohrabrenja građankama i građanima Srbije, jedino mesto sa kojeg se možemo obratiti čvrsto uvereni da ćemo vrlo brzo biti suočeni sa onim izborom koji nam je doskora bio uskraćivan kroz različite politike međusobne saradnje, kohabitacije, koalicije i saglasnosti oko navodno krupnih državnih pitanja. Čuli smo da je ta parlamentarna većina tokom jučerašnjeg dana uspostavljena kao izraz i dokaz ozbiljnosti srpske države. Ali ta parlamentarna većina, na osnovu rezultata, danas zapravo negira srpsku državu, kroz odbijanje predsednika Parlamenta da se izjasni, odnosno pojasni svoju želju za transformacijom srpske države u rusku provinciju.
Gospodine Jovanoviću, u čemu je vaš problem? Ja sam vam dao reč kao šefu poslaničke grupe da govorite o kandidatima za potpredsednike Narodne skupštine, a vi vređate Narodnu skupštinu time što kažete da od vas zavisi njen legitimitet i da joj ga vi nećete dati. Ona ima legitimitet sa 126 poslanika. Poštujte malo dostojanstvo ove Narodne skupštine. Molim vas da govorite o kandidatima a ne o svojim željama, o tome šta se dešavalo u poslednjih šest-sedam godina. To što mi nemamo demokratiju u Srbiji, ako je i bilo krivice nekoga pre vas, sedam godina ste na vlasti.
Mogu li da Vas zamolim, gospodine predsedniče, da mi kažete koliko sam vremena potrošio od svojih deset minuta u kojima govorim?
Imate ponovo od nule.
Gospodine predsedniče, želeo bih da vas upoznam sa vašim pravima i obavezama. Vi niste ti koji meni daju vreme, niti oni koji mogu to vreme da mi oduzmu ukoliko ga ja koristim u skladu sa Poslovnikom. Ako sam povredio Poslovnik molim vas da citirate član Poslovnika koji sam povredio, a ako me ne razumete vrlo rado ću Vam ponoviti ono što sam toliko puta u prethodna dva dana rekao. Mi ne želimo da vam pružimo politički legitimitet koji se podrazumeva u pristajanju LDP na učešće u predsedništvu Skupštine Republike Srbije i u skupštinskim odborima. Zbog toga što bi to bio pristanak na politiku koja je uništila Srbiju, na politiku koja izjednačava dobro i zlo, na politiku konflikta, sukoba, daljeg urušavanja krhke demokratije, politiku negiranja elementarnih principa slobode i nezavisnosti naše zemlje, do kojeg nam je veoma stalo i zbog toga smo vrlo jasni. Ni danas, a ni u bilo kom drugom trenutku, u kojem ovaj parlament bude tražio podršku LDP za pristajanje na političku većinu, koja je uspostavljena kroz izjednačavanje 5. oktobra i 12. marta, LDP tu podršku neće pružiti. Mislim da je važno ubrzati započete političke procese i što pre građanima omogućiti izjašnjavanje na izborima. A, nakon tih izbora možemo ponovo razgovarati, kroz međusobno uvažavanje i poštovanje koje će biti izraz naše spremnosti da prihvatimo izborne rezultate građana koji su znali za šta glasaju. Siguran sam da 21. januara građani nisu izašli na izbore sa ambicijom da na mestu predsednika parlamenta vide osobu koja parlament vodi kao kozačku skupštinu, koja polemiše sa poslanicima, koja ih prekida dok govore i koja misli da je vlasnik poslaničkog vremena. Vi to niste bili gospodine Nikoliću, vi to ne možete biti u ovom trenutku i vi to nećete biti, jer vam mi na tako nešto ne damo pravo i ne pružamo legitimitet. Ovo nije demokratski parlament jer nema demokratskog legitimiteta čiji smo mi čuvari, a vi neprijatelji.
Reč ima narodni poslanik Aleksandar Vučić.
Dame i gospodo narodni poslanici, strpljivo sam slušao, ne znam što je gospodin Jovanović ovoliko nervozan, iako mu je gospodin Nikolić jasno rekao da je Srbija suverena država ali da se zalaže za neke druge integracije, one koje nam neće otimati teritoriju Kosova i Metohije, kao što nam ove vaše otimaju. Moram da vas upozorim, gospodine Jovanoviću, slažem se, neće srpski parlament biti parlament bilo čije gubernije, pa ni ruske. Ali, neće biti ni produžena ruka balističke bande, koju vi predstavljate ovde u centru Srbije i kojoj pomažete na svaki način da nam otcepi Kosovo i Metohiju. Drugo, dame i gospodo narodni poslanici, dojadilo mi je da slušam vaše gluposti. Dojadilo mi je da slušam da nam držite vi predavanja o demokratiji, da nam vi držite lekcije o demokratiji. Mi, koji dobijamo šest puta više glasova od svih vas zajedno u toj skupini, pa sad nekoliko poslaničkih grupa od vas nastalo, mi nismo demokratski predstavnici, a vi ste zato što imate balističku podršku, ali ne u raketama nego podršku od balista, da bi ljudi bolje razumeli – Čekua, Tačija i svih ostalih koji vas finansiraju i koji vam daju novac da razarate državu Srbiju. Vi ćete da nam pričate o demokratiji nešto. Kažete ovde – vi ćete da budete čuvari demokratskih prava u ovoj skupštini. Vi, koji ste razorili demokratiju Skupštine Srbije, koji ste uneli diktaturu na velika vrata, koji se hvalite spaljivanjem parlamenta, vi koji u svakom bogovetnom trenutku jedino što znate da ponavljate to je 5. oktobar i 12. mart. Moram da vam kažem, 5. oktobar sam stalno slušao šta je. Ja znam da neko kaže ubistvo Zorana Đinđića, onda bih znao. Izvinite, ne moraju svi ljudi u ovoj zemlji da precizno znaju apsolutno svaki datum. Da, tragičan je događaj što je ubijen Zoran Đinđić. Ne zaboravite, ubijen je u vreme vaše vladavine, dok ste vi ''slučajno'' bili na skijanju. Gospodine Jovanoviću, da vas podsetim, danas je jedan od optuženih, baš danas – jutros, tako smo videli, da li je to bilo juče ili danas, rekao da ste vi nabavili oružje za ubistvo Zorana Đinđića. Nisam ja rekao, gospodine Jovanoviću. Ne kažem da je to istina, gospodine Jovanoviću, samo kažem da to danas govore, a prečesto pominjete taj datum, ja ga nisam nabavljao, niti bilo ko iz Srpske radikalne stranke. Vi, gospodine Jovanoviću, nemojte o tome pridike da nam držite. Ali, još nešto, te ideje o kojima govorite, koje vi zastupate, nama nikada neće bitiprioritet. Podrška balistima – nikada je neće prihvatiti SRS. Pamtim dve izjave Zorana Đinđića, ne mogu više da ih se setim. Jedna je: "Kome je do morala nek' ide u crkvu". To nikada neće biti politika SRS, nego će biti visokomoralna, ozbiljna i odgovorna politika. Pamtim joše jednu rečenicu Zorana Đinđića, radnicima, odnosno rudarima u Borskom rudniku: "Ne morate vi da radite u rudniku. Pa, šta sad, dobili ste otkaz. Posadite kikiriki. Gajite kikiriki pa ćete da živite od kikirikija". Politika kikirikija nikada neće biti politika SRS. Naš sistem vrednosti nikada neće biti sistem vrednosti kikirikija. Ali, to je demokratija da vama nemoralni kikiriki bude sistem vrednosti, a da nama neke druge vrednosti budu neuporedivo važnije. Nemam ništa protiv što je vama kikiriki stub sistema vrednosti, umesto radnika i rudara da rade svoj posao, kikiriki je mnogo važniji. U redu je to, ali nemojte sve da nas terate u to. Imamo jedan problem danas u Srbiji. Želeo sam na to da izađem, da odgovorim malo ranije. O njemu je ovde govorio jedan narodni poslanik, mislim da je gospodin Čanak. On je ovde rekao: ja sam naročito srećan što danas vidim dve Srbije, jednu ovde – jednu onde. Pa sada treba da se pobijemo, otprilike. Mi smo ozbiljni i odgovorni ljudi, ne smemo da se pobijemo. Ne smemo to da radimo, ne zbog nas ovde, mi ovde i možemo, radovao bi se narod, gleda nas i jedne i druge kako trošimo vreme zato što nismo u stanju da uradimo pametnije stvari za njih. Ne sme narod to da radi. Zato Srbija ne sme da se deli na ta dva dela kako neki zamišljaju. Zato je normalno da svi učestvuju u raspodeli potpredsedničkih mesta, da svi daju svoje ljude za skupštinske odbore, a ne, ne sviđa nam se što je danas vas više pa mi nećemo da vam damo legitimitet. Pa, sutra kada vi pobedite mi treba da kažemo – e, nećemo da ulazimo u Narodnu skupštinu jer vaša Narodna skupština nema legitimitet. Dokle tako? Dokle sukobi u Srbiji? Dokle svađe? Dokle sprečavanje drugačijeg mišljenja i nepoštovanje drugačije političke volje, drugačije političke argumentacije. Vreme je da se to u Srbiji zaustavi. Mi hoćemo normalnu Srbiju u kojoj će politički protivnici na elementarnom nivou da sarađuju, u kojoj ćete vi da dođete i da kažete – da, ja Čedomir Jovanović sam za nezavisno Kosovo, ja Čedomir Jovanović sam protiv Srbije, mislim da je bolja Srbija bez Kosova i Metohije. Mi da kažemo – to je protivustavno, nema pravo to da radi, ali izrečeno je u Parlamentu i za ono što je izrekao u Parlamentu ne može da snosi krivične sankcije. Naše mišljenje je drugačije. Mi mislimo da je Srbija ona teritorija koja sadrži Kosovo i Metohiju u svom sastavu. Onda vi kažete – ja vas ne volim zato što ste protiv mojih balista Čekua, Tačija. Mi vama kažemo – mi vas ne volimo, zato što volite vaše baliste koji su za otcepljenje naše teritorije, i tu nema velike filozofije. Tada su odnosi najčistiji i najpošteniji, a ne – neću da razgovaram sa vama jer ste vi takvi i takvi. Ne morate! Replika je u pitanju. Ne znam da li ste primetili, ne znam zašto ste toliko nervozni. Gospodin Nikolić je malopre dozvolio i čak vratio vreme na početak i rekao gospodinu Jovanoviću da može da govori koliko god hoće. Vidim da vas bole i pogađaju moje reči, zato što su istinite, zato što kada ste vi vodili Parlament, niste vodili Parlament nego ste se u njemu, nažalost, ponašali kao na stočnoj pijaci, tako ste se odnosili prema narodnim poslanicima, na kilo žive vage ste ih kupovali, na kilo žive vage prodavali, od poslaničke grupe Branislava Ivkovića, izbacivali poslaničku grupu DSS, poslanike svih drugih političkih stranaka. Vreme stočne pijace u Narodnoj skupštini Republike Srbije je prošlo, a vreme balista u Skupštini Srbije nikada neće doći.
Reč ima poslanik Čedomir Jovanović.
Gospodine predsedniče, nadam se da ćete vremenom, koje će vam parlamentarna većina sigurno pružiti, početi da primenjujete Poslovnik Skupštine, koji je povređen. Nije ovo mesto na kome treba da dokazujemo svoj patriotizam, niti da odgovaramo na političke stavove onih poslanika kojima ne želimo da pružimo legitimitet, između ostalog zbog tih političkih stavova. Ovo je situacija u kojoj još jednom želimo da iskažemo svoju zabrinutost zbog načina na koji je u Srbiji konstituisan Parlament. Kada je poslednji put danas dominantna parlamentarna većina bila u prilici da odlučuje o sudbini Srbije, Srbija je izgubila Kosovo. Danas, još uvek na Kosovu žive ljudi, Albanci, Srbi, Romi i mi želimo da im taj život učinimo boljim, kvalitetnijim, u granicama realnih mogućnosti same Srbije. Ovakvom politikom koju promoviše parlamentarna većina bojim se da će Parlament Srbije, pošto je Srbiji oduzeo pravo da upravlja Kosovom, Srbima na Kosovu praktično život učiniti nemogućim. To je ono što nas zabrinjava i o tome vas molim da još jednom razmislite. Sva druga pitanja moraju dobiti odgovore i izvan Parlamenta. Zločin bilo kakve vrste mora biti sankcionisan i ne može biti sankcionisan u Parlamentu, već to mora biti urađeno pred institucijama ove zemlje, u koje mi verujemo. Pred tim institucijama sam spreman uvek da se pojavim, a nadam se da će te institucije imati snagu da i druge poslanike, koji se pored nas nalaze u ovom parlamentu, suoče sa delima koja su ostavili za sobom. Ta dela su opisala Srbiju kao najnesrećnije društvo Evrope svoga vremena, kao društvo u kojem je opasno bilo biti novinar, kao društvo u kome je greh bilo biti politički protivnik, kao društvo u kojem je postalo normalno ubiti svog političkog neistomišljenika.
Ovo je sve po Poslovniku. Ne mogu više da vam nađem uporište, dovoljno je samo da mi kažete – Poslovnik. Mislim da ću uspeti da dostignem demokratiju koju je Borka pokazala, sinoć.
Ako mi dozvolite, javio sam se za repliku. Hvala. Dame i gospodo narodni poslanici, nije ovo slučajno da se na ovakav način osporava demokratska procedura izglasavanja predsednika jednog parlamenta, u ovom trenutku srpskog parlamenta. Nije nimalo slučajno. (Ako je reč o ovom gospodinu…i jedan rumunski građanin u biznisu su zajedno, preprodaja kola. Izvinjavam se gledaocima i narodnim poslanicima, to je samo zbog nepažnje jednog istaknutog demokrate koji neka kola preprodaje, pa tako zarađuje, malo vara građane.) Da objasnim o čemu je ovde reč. Jeste, nekima smeta stabilnost u Srbiji, neki bi po svaku cenu, sad da razgovaramo vrlo ozbiljno, da ne pričamo o njihovim kerefekama svakodnevnim, nekima smeta bilo kakva stabilnost u Srbiji, nekima smeta bilo kakva institucija. Vrlo je prost razlog, nije nikakva posebna zavera. Taj prost razlog se ogleda u sledećem – ti koji pomažu one koji se predstavljaju kao demokratska Srbija žele otcepljenje Kosova i Metohije, žele da uzmu deo teritorije Republike Srbije. Njima ne odgovara da ovaj parlament funkcioniše, njima ne odgovara da Skupština Srbije uopšte postoji. Vratićemo se na ubistva, da ne zaboravim, gospodine Jovanoviću, da vam odgovorim oko toga, pa kada ih budemo prebrojali, prebrojaćemo ih više u vaše vreme, nego u ono prethodno, ja osuđujem svako, i u vaše i u ono prethodno vreme. Ali ćete na kraju da vidite da, čak, i kada brojite ljude ubijene i slučajeve mnogo više ćete imati da ih brojite u vaše vreme, sve sa Milanom Pantićem, novinarom, ubijenim u vaše vreme, pa još nikad pronađenim, isto kao ubijenim Slavkom Ćuruvijom, tobože u naše vreme, ako tako vremena nazivate. Da ne pričam o Gavriloviću, za koga se ne zna ko ga je ubio, a postoje osnovane sumnje da su neki politički akteri umešani u tako nešto. Da ne pričamo o tome da, kao što vidite, postoje ozbiljne indicije da su neki političari, i to bliski prijatelji Zorana Đinđića, umešani u njegovo ubistvo. Optuženi danas o tome govore, o naoružavanju ubica itd, ako su to ubice ili možda neki drugi ljudi, ko će ga znati. Ali ja sam došao da vam objasnim, pre svega, da građanima kažem zašto se povela ta hajka i haranga i protiv Tomislava Nikolića i protiv Narodne skupštine. Zato što njima ne odgovara da Srbija može da pruži bilo kakav legitiman i legalan odgovor njihovoj ilegalnoj akciji otimanja naše teritorije. Jutros su odmah, na televiziji B92, na toj njihovoj agenturi, pokazali sve najgore, ispričali sve što su mogli najgore o Tomislavu Nikoliću, o Skupštini Srbije, o svemu. A zašto? Znaju oni da će kad-tad morati kriminalni računi da se plate pred nadležnim državnim organima. Ja sam, poštovani prijatelji, doneo ovde da vam pokažem nešto što još niste videli. Pričali smo o ovome, ali niste videli, sa sve potpisom sam doneo. Ovo vam je ugovor o zakupu, Narodna banka Jugoslavije iz Beograda, Kralja Petra, koju zastupa guverner Mlađan Dinkić i RDP - Radio B92, koga zastupa direktor Saša Mirković. Ugovor zaključen na 10 godina, pokazuje vam ovde, za zakupodavca Mlađan Dinkić i potpis – Dinkić Mlađan, a ovde Saša Mirković, ovaj se ćirilicom potpisao, a ovaj latinicom. Možete jasno da vidite, kopija originalnog, ali kriminalnog ugovora. Naime, cena zakupnine je šest puta manja od cene koja se može dobiti odmah na tržištu, istog trenutka u jednom od najekskluzivnijih i najboljih prostora na Novom Beogradu, na deset godina, na ogroman prostor koji je iznajmljen. Reč je o 3.474 kvadratna metra. Po toj računici više od 11 miliona evra su ukrali zajedno. Jedanaest miliona evra?! Htedoh da vas pitam, dragi prijatelji, da li je to neka magična cifra kod vas 11 miliona evra? Ovi sa B92 ukradu 11 miliona evra, ovaj ''vojvoda od Meridian banke'' 11 miliona evra!! Da li ima kod vas neko manje od 11 miliona evra da krade? To je sistem vrednosti koji hoćemo da rušimo i to je sistem vrednosti protiv kojeg se borimo. Dosta kikirikiju, vojvodama od Meridian banke, dosta pljački B92 i Mlađana Dinkića, i to je ono što u Srbiji mora da se menja.
Ima reč gospodin Batić.
Gospodine predsedniče, moje javljanje odnosi se na povredu Poslovnika i na repliku i prvobitnu izjavu gospodina Vučića. Povreda Poslovnika odnosi se na vas, gospodine predsedniče. Vi ste po Poslovniku zaduženi za održavanje reda u Skupštini. Naprotiv, vi ste postali glavni remetilački faktor da bi se održavao red u Skupštini. Na koji način? Ne morate da budete cinični i sarkastični, jer to ne dolikuje nijednom ozbiljnom parlamentu. Dakle, gospodine predsedniče, dozvoljavate da u izlaganju za govornicom jedan poslanik vređa drugog. Dozvoljavate da neki od poslanika iz poslaničke grupe čiji ste i vi član iz sveg glasa dobacuje i vređa poslanika koji govori, bez vaše reakcije. Kada poslanici vaše poslaničke grupe prekorače vreme dozvoljeno za repliku, ne reagujete i ne prekidate i ne upozoravate ih. Gospodine predsedniče, upadate poslanicima u reč, što je, takođe, povreda Poslovnika. Svaki govor i svako izlaganje poslanika onih koji nisu po vašoj volji komentarisali ste. Ako želite da govorite, javite se za reč, to u Poslovniku piše, izađete i ovde sa govornice iznesete svoj stav. Potpuno razumem, i to je politički legitimno, da predstavnik svake poslaničke grupe koristi govornicu za afirmaciju ideja i stavova, uverenja i načela, odnosno programa svoje stranke, ali vas podsećam da ste vi predsednik Narodne skupštine. Predsednik ste svih poslanika i nije onda uputno, kada već imate šefa poslaničke grupe, da na svaki način pomalo zloupotrebljavate funkciju da reklamirate svoju stranku. Pri tome ste izneli jednu neistinu: rekli ste da je sinoćno zasedanje Skupštine gledalo pet miliona ljudi. Nije, ovde su ljudi iz RTS. Od 18 do 22 uveče je Skupštinu pratilo oko dva miliona ljudi, od 22 do dva nešto više od milion ljudi. Rekli ste da je to što vi predsedavate način na koji će SRS da se vrati na vlast, odnosno da preuzme vlast. Samo jedna pouka iz prošlosti. Onda kada ste bili u koaliciji sa SPS, JUL, izgubili ste vlast. Sada ste ponovo u jednoj takvoj, odnosno sličnoj koaliciji. Sada nekoliko reči na izlaganje gospodina Vučića. Bila je onom starom matricom podela koja nas je dovela dovde dokle nas je dovela, podelom na patriote i izdajnike. Samo izdajnici imaju različite mentore. Nekada je to NATO, nekada Amerika, nekada zapadne sile, nekada ustaše, a sada su to balisti. Gospodine Vučiću, vi ste ozbiljan čovek, to ne daje efekta, Srbija tone sve dublje i dublje. Koristim priliku u ovoj replici da vas podsetim da onda kada ste vi sa onim partnerima bili na vlasti Parlament Srbije, bio sam poslanik i znam to dobro, nikada nije raspravljao o Kosovu i Metohiji. Nikada! Sedam puta ja sam kao poslanik pokušavao da pokrenem inicijativu. Sećali ste se Kosova uoči izbora. Tada je postajalo kolevka, koren i dno očnog vida. I posle toga? Dakle, onda se to zaboravljalo. Parlament i većina evropskih država i sam Parlament Evrope raspravljali su o Kosovu i Metohiji, ali nikada Parlament Srbije. U vreme vaše vlasti došlo je do naoružavanja, do finansiranja albanskih separatista na Kosovu i Metohiji. U vreme vaše vlasti funkcionisale su njihove paralelne institucije, i skupština i parlament. Setite se Jusufa Zejnulahua, Remzija Koljgecia, Bujara Bukošia. To nije bilo u vreme Dosove vlasti, nego u vreme one prethodne, u kojoj ste i vi imali udela. U to vreme bila je ekspanzija iseljavanja Srba sa Kosova i Metohije. Ako ste bili kredibilna vlast, zašto to nije zaustavljeno. Ignorisan je predlog Kontakt grupe, predlog Grupe G8, seirili ste se u pregovorima sa Albancima. Setimo se onih osmeha u Rambujeu, u Parizu i na kraju je usledila kapitulacija u Kumanovu. Kosovo je izgubljeno 1999. godine. Kao poslanik DHSS, u okviru poslaničke grupe LDP, uvek mogu o tome da polemišem sa vama. Još jednom, apelujem najdobronamernije na vas, prekinimo sa tom podelom na patriote i izdajnike. Ona nas nigde neće odvesti, Srbija će propadati sve više i više.
Gospodine Batiću, molim Vas da poštujete dostojanstvo Narodne skupštine. Izneli ste niz istorijskih neistina. Ako o tome misli da govori Aleksandar Vučić ja neću, ali ste govorili o SRS, pa, ako Aleksandar Vučić ne misli o tome da govori, onda izvolite.
Dame i gospodo, oprostite, gospodine Baraliću, dame i gospodo narodni poslanici, nisam naročito pametan da sve zapamtim, pa sam malo zapisivao od onoga što je rekao gospodin Batić. Dakle, gospodine Batiću, u Rambujeu niko od predstavnika SRS nije bio i bili smo protiv osmeha i svega drugog. Što se tiče SRS, nikada nećete naći bilo čiju izjavu predstavnika srpskih radikala da smo negde pobedili NATO pakt ili bilo šta drugo. Naprotiv, mi smo kritikovali Kumanovski sporazum, pa i Rezoluciju 1244, koju vaši prijatelji posle toga nisu hteli da ispune. Još nešto, Vi kažete, gospodine Batiću – a tada su finansirani projekti ilegalni na Kosovu i Metohiji. Jesu, vrlo slično onome danas, samo je danas mala inverzija. Danas oni finansiraju vas. Nikakva posebna razlika. Ranije su ih neki spoljni krugovi finansirali, a danas oni finansiraju vašu koaliciju. Pitam vas da li smete vi da kažete građanima Srbije ko se od vaših članova sretao sa Tačijem i Čekuom. Šta ste radili to u Prištini? Šta ste radili tamo sa albanskim separatistima? Ko je tamo išao i na koje razgovore? Zašto o tome ne pričate građanima Srbije, zašto ih ne obaveštavate o tome? Kažete – pričao je Agim Čeku, doduše, prekjuče na HRT i nacrtao vas i rekao da ste vi budućnost, ne vi lično, nego koalicija kojoj pripadate, da je to budućnost Srbije. Poštujem, da to misli Agim Čehu, ali dozvolite mi da se ne slažemo. Mislim da u Srbiji političku budućnost nikada ne mogu da imaju oni za koje Agim Čeku misli da imaju političku budućnost. U tome se i te kako razlikujemo. SRS je bila jedina u Narodnoj skupštini koja je bila protiv plana Ahtisari-Černomirdin. Sve Dosovske stranke u to vreme, prva DS, svojim javnim saopštenjem, pročitanim u Dnevniku TV Srbije podržala je plan Ahtisari-Černomirdin i Kumanovski vojni sporazum, koji je bio delimična kapitulacija. Ali, čudi me da je DS delimično podržala, ona bi kompletnu kapitulaciju, zato ste vi verovatno bili nezadovoljni. Bili ste nezadovoljni i zbog Rezolucije 1244, koja je ipak govorila o suverenitetu SRJ, odnosno da je KiM sastavni deo suverene teritorije Republike Srbije. Nemam nikakav problem da vi govorite o tome šta su u to vreme radili ilegalno Koljgeci i svi ostali. Jeste, bilo je mnogo problema i u službama bezbednosti, i u Vojsci, i u političkom vrhu i na svakom drugom mestu, ali su oni radili tada ilegalno i oni su znali da treba da se čuvaju i plaše legalnih i legitimnih srpskih vlasti koje štite svoju teritoriju i svoj narod od terorizma. Danas su teroristi postali vojnici, tako bar kaže ovaj nekrunisani kaplar na Solanuu. On kaže da je čuveni i najveći terorista Agim Čeku, istaknuta vojničina, kad ga je ''slučajno'' sreo u magli, zbog magle, na aerodromu u Skoplju. To je potpuna istina. Čak se i sam pohvalio rekavši – sreo ga je, to je bilo samo u prolazu, slučajno se našli. Kažete, gospodine Batiću, tad je krenulo najveće iseljavanje. Tačno, a da se danas možda Srbi ne naseljavaju na KiM zato što im vaši prijatelji Čeku, Tači, kad kažem vaši, ne mislim na vas lično, čine tobož velika dobra dela. Ne, gospodine Batiću, tek danas beže i sklanjaju se i nemaju nikakvu nadu u povratak, pogotovo ako Kosovo dobije nezavisnost. Znam da je vama najlakše da sve svedete, zato što je svima koji su, kako sebe nazivaju, na onoj strani, mozak betoniran negde u 1995, 1998. ili ne znam kojoj godini i vi i dalje mislite da je ovo 1998. ili 2000. Sedam godina je prošlo od spaljivanja Skupštine, sedam godina je prošlo od trenutka kad ste linčovali neke ljude, tukli neke novinare i tako dalje, na ulicama Beograda. Sedam godina vladate, sedam godina niste promenili ono što ste hteli. Opet smo vam mi krivi za nešto od pre 15, 20 ili ne znam koliko godina. Hoćete ko Broz da vladate 88 godina ili da živite 128 da biste mogli da vladate 88, ako je on vladao 40 ili 35. O čemu je ovde reč? Vi govorite o podeli na patriote i izdajnike. Vi je pravite svakog dana, vi ste tobože nekakvi napredni evropejci, mnogo pametni, obrazovani, mnogo ''fensi'' i ne znam ni ja šta, a mi smo retrogradne, konzervativne snage. Mi imamo predsednika Srbije, kaplara "mali od Solane", dakle, kaže danas – progresivne snage da pobede. To je najgori CK rečnik iz 1955. godine. Je l' tako? Vidim da se slažu neki koji to nikada javno ne bi rekli. Najgori CK rečnik – progresivne snage i retrogradne snage!! To vam govori predsednik Republike. Je l' o tim podelama govorite? Nemojte nama da govorite o podelama, kad ih svaki dan pravite. Kad ste malopre izašli i rekli – super, evo, sad se vidi podela na dve Srbije. Mi, imamo jednu Srbiju i nećemo dve Srbije. Hoćemo da i mi koji drugačije mislimo, koji različito mislimo, da se ne mrzimo i da živimo u jednoj jedinoj, normalnoj i nepodeljenoj Srbiji. I za takvu ćemo Srbiju da se borimo, a ne za dve Srbije, ne za podele i sukobe među nama, a ne za progresivne i regresivne, a ne za napredne i konzervativne, tobože, a da su najregresivniji i najkonzervativniji ili najgori mogući u svakom pogledu oni koji se busaju u prsa da su najmoderniji, najpametniji ili ne znam ni ja kakvi. Mislim da je došlo vreme da u Srbiji živimo normalno, da poštujemo političke razlike, ali da dalje ne pravimo dublji i dublji rov. To što se mi ovde prepiremo, ni po jada. Nemojte da smetnete s uma da to što je televiziju gledalo pet miliona ljudi u total share, a u više od 15 minuta 3 miliona ljudi, nije važno, i da je 300 hiljada ljudi, nemojte da mislite da sva naša ostrašćenost i sve što smo izgovorili jedni drugima ili svi svima, da to nije ostavilo utisak na građane. Hoćete da se to sutra dešava na ulicama Srbije? Mi to nećemo, mi nećemo da se nikada više ponovi 5. oktobar, da nikada više niko nikoga ne linčuje na ulici, da nikada niko više, nikada, ne spaljuje parlament, nego da imamo normalnu zemlju, da svi normalno živimo i da mislimo o budućnosti naše dece. To je naša politika.
Gledao sam odavde kada se ko javio. Ovaj gospodin iz trećeg reda, ne znam ime. Molim vas, predstavite se, zbog zapisnika.
Gospodine predsedniče, reklamiram kompletnu povredu Poslovnika u sledećim delovima: član 103. stav 1. – govornik može da govori samo o temi, član 101. stav 4. – replika ne može trajati duže od tri minuta, član 101. stav 2. – ne može se govoriti uvredljivim tonovima. Vama bih, zaista, dobronamerno, gospodine predsedniče, savetovao, sličnih smo godina, mnogo sam vodio upravnih odbora, gospodine predsedniče, vi ste predsednik Parlamenta, ovo nije glavni odbor SRS, a mi nismo jedna frakcija, pa da vi vodite političku borbu. Molim vas da na dnevni red stavite tačku ''razno'', pa da pričamo ko šta hoće i koliko hoće. Inače, molim vas da zaštitite Poslovnik, jer ste vi spiker, predstavljate Narodnu skupštinu i treba da štitite sve narodne poslanike. Zaista vas molim.
Gospodin Rajko Baralić.
Gospodine predsedniče, dame i gospodo narodni poslanici, odavno su nastali razlozi zbog kojih sam se javio po Poslovniku, ali da ne bi nešto ostalo nejasno, gospodine Jovanoviću, mogli bi neobavešteni ljudi pomisliti da ste vi, daleko bilo, izvor prava, da vi dajete legitimitet. Povredili ste članove 103, 104. Poslovnika i član 100. Ustava Republike Srbije. Dakle, narodni poslanici birani su na neposrednim, slobodnim, stranačkim izborima, u skladu sa Ustavom i Zakonom o izboru narodnih poslanika. Legitimitet narodnih poslanika i Narodne skupštine se crpi od izbornog suvereniteta građana Republike Srbije. Svako od nas ovde predstavlja 15, 20, 30 hiljada punoletnih građana. Legitimno je to što vi iznosite politički stav o određenim pitanjima, ali mogao bi neko, daleko bilo, pomisliti da od vas zavisi bilo čiji legitimitet, bilo čiji mandat. Narodni poslanici su nosioci suverene volje građana, oni su sublimirani, politički interes, politička volja, a vi ovde, naviknuti da sa pozicije uzvikivača viših naslova, značajnom pozom i jednom radnjom, koja se uči tamo gde ste vi studirali, zamajavate ljude da, tobož, vi ovde, govorite da li su jedni legitimni, a drugi nisu, zloupotrebljavate političku govornicu i, sve ono što ste u duplom pasu sa Natašom Mićić, klimoglavom i mimikom, tako ste vi vodili, inače, Narodnu skupštinu Republike Srbije,pokušavate da građanima Srbije predstavite da od vas zavisi u ovoj zemlji ono što ne zavisi ni od koga, pa ni od vas, ni od vaše poslaničke grupe, ni od Vas kao narodnog poslanika. Za sve nas su glasali građani, za nekog 250.000, a za nekoga 1.000.000. Ili vi, gospodine Jovanoviću, derogirate elementarni princip demokratije – jedan čovek jedan glas ili mislite da su legitimniji oni koji su glasali za vas u odnosu na neke druge ili ste možda gadljivi na glasove onih građana koji su glasali za neke druge izborne liste. Dakle, vreme je, gospodine Batiću, moj saveznik, vaš nije.
Reč ima narodni poslanik Dragoljub Mićunović.
Gospodine predsedniče, ja sam se juče na sednici, koja je trajala 18 sati, pitao čemu je svrha te sednice i koji je pravi smisao novog političkog saveza. Moram priznati da sam očekivao da ćete sa više lukavosti prikriti pravu nameru ovoga što se sada ovde dešava. Vi hoćete da ovu skupštinu pretvorite u besplatno prenošenje kampanje i vi ste već u političkoj kampanji. Više je vremena potrošio gospodin Vučić u replikama nego možda polovina poslanika. I njega ste izabrali kao čoveka koji to najžešće radi. Vi hoćete da sada dva meseca Srbija sluša ove divne razgovore i time imate besplatnu kampanju, a vi sa tog mesta, predsedničkog, možete dirigentskom palicom da rukovodite. Hoću da vam kažem samo da sam tu strategiju pročitao i prema toj strategiji ćemo naći odgovarajući lek u odbranu demokratije, u odbranu parlamentarizma u Srbiji.
Ja vas molim, gospodine Mićunoviću, da o ljudima ne sudite po sebi. Reč ima narodni poslanik Čedomir Jovanović. Ako ste vi to i radili nije mi padalo na pamet, dok niste sada ispričali.
Gospodine predsedniče, dame i gospodo narodni poslanici, mislim da građani imaju razloga za zadovoljstvo, pre svega se ovde profilišu dve politike. Dakle, jedne Srbije koja neće biti ozbiljna i srećna zemlja, sve dok ona politika koja je ovde danas u nominalnoj manjini, a vrednosnoj većini, ne dobije svoju potvrdu na izborima. Slažem se sa svima koji su o sebi govorili kao o predstavnicima grđana. Neću da osporim njihovo pravo da se na takav način definišu, ali samo jedna kratka i jednostavna istina. Nikada u Parlamentu demokratske Srbije nećete dobiti našu politiku, nikada u Parlamentu Republike Srbije nećete dobiti naše partnerstvo, nikada nećemo pristati da izjednačimo rađanje demokratije u modernoj Srbiji, koje simbolizuje je 5. oktobar, sa njenim ubistvom, koje simbolizuje 12. mart 2003. godine! Srbija danas ne može biti demokratska zemlja samo zbog toga što ima 250 predstavnika za koje su glasali građani. Srbija će biti demokratska zemlja kada bude pristala na demokratiju, na pravo na drugačije mišljenje i na našu slobodu koju najodlučnije branimo kada kažemo da vam ne damo legitimitet koji su nam dali građani i da se, bez obzira na vašu brojnost, suprotstavljamo politici prošlosti. Hvala vam.
Izvolite.
Gospodine predsedniče, moram da vas upozorim da vi radite jednu vrlo ozbiljnu stvar. Kršite najelementarnije odredbe Poslovnika, a to je da, vi vas i vašu partiju izjednačavate sa Parlamentom. Više puta ste ovde danas upozoravali razne narodne poslanike da ne zloupotrebljavaju i da ne omalovažavaju Parlament, protiveći se politici i vašoj stranci. To je zaista jedna ozbiljna stvar, jer ovaj parlament nije ni u kom slučaju SRS i neće to ni biti. Dakle, gospodine Vučiću, imaćete prilike, ovo je vaš manir, naravno, jedva čekamo. Druga stvar, molim vas da nam sa vaše predsedavajuće govornice ne objašnjavate i ne delite i ne zloupotrebljavate Poslovnik na taj način da nam tobože dajete obrazloženja. Obrazloženje možete da mi date samo ukoliko ga ja tražim, a po drugim osnovama, molim da nam se ne obraćate tako. Vidim da imate ovde sjajne domaćine i domaćice, verovatno pravite odlično i turšiju i zimnicu, svaka čast, ja to pozdravljam, ali pustite našu politiku. Da vam kažem, ja razumem zašto vi birate gospodina Mrkonjića, verovatno vam treba i želite ovo sve pre roka da se događa i sve na neki simpatičniji način, ali to se sigurno neće dogoditi. Želim da vam kažem da ima naš narod jednu sjajnu narodnu poslovicu, a vi koji toliko verujete u narod, trebalo bi to da zapamtite, koja kaže, gospodine Vučiću, slušajte malo šta naš narod kaže, nemojte da ponavljate, koja kaže ovako: ''U zlu se ne ponizi, u dobru se ne ponesi''. Čini mi se da ste se i suviše poneli ovim trenutnim uspehom, a što više nastupate na ovaj način na koji nastupate, što više dobacujete, što više gurkate narodne poslanike, govorite ružne reči i što više prema ovom domu se odnosite na način kako se odnosite i zloupotrebljavate ga na način na koji se odnosite, počevši od vašeg predsednika, pa do svih vas 80 i koliko vas je, to ćete na lakši i na čvršći način ujediniti demokratsku i građansku Srbiju, mlade ljude koji jedva čekaju. Upravo želim vašu repliku, svaki put kada se pojavite, nama će koji poen da skoči i mladi čovek će da se suprotstavi vašoj politici. Još niste postali kozački ataman, a kada postanete, moći ćete tako da razgovarate. Priznajem, stajalo bi vam lepo, ali kad postanete, molim vas.
Sa velikim zadovoljstvom pozivam vas sutra u 10 časova da nastavimo ovu priču. Hvala vam. Dame i gospodo narodni poslanici, nastavljamo Prvu (konstitutivnu) sednicu Narodne skupštine Republike Srbije u 2007. godini. Na osnovu službene evidencije o prisutnosti narodnih poslanika, konstatujem da sednici prisustvuje 87 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno da je u sali prisutan 101 narodni poslanik i da, prema tome, postoji kvorum za rad Narodne skupštine. Obaveštavam vas da su sednici sprečeni da prisustvuju sledeći narodni poslanici: Riza Halimi, Laslo Varga, Nenad Čanak, Andrea Galgo-Ferenci i Vladeta Janković. Za reč se javlja gospodin Ivica Dačić, po Poslovniku.